Mende laurden astero landareei leku eginez | ARGIAren barrenak\nHasiera » 1919-2019 mendeurrena » Mende laurden astero landareei leku eginez\nJakoba Errekondok ARGIAn argitaratutako lehen artikulua.\n[Miren Osa Galdona] 1995eko uztailaren 9an argitaratu zuen Jakoba Errekondok landareei buruzko ARGIAko bere lehen artikulua. Gerezi sasoi aparta zuen izenburu. 1.112 artikulu idatzi ditu ordutik.\nPello Zubiriak “xaxatu” zuen ARGIAn landareez idazteko: “Nola edo hala idatziko duzu zerbait landareei buruz”, esan ziola du gogoan Errekondok. Ordu hartan jada Euskadi Irratiko Landaberri saioan ziharduen, egun larunbatero goizeko 9:30ean duen txokoan. Idatzizkora jauzi egitea “kosta” egin zitzaion, ez baita gauza bera ahoz komunikatzea edo ARGIA bezalako hedabide batean idaztea. Hori gutxi ez-eta, hizkuntzaren zuzentasuna eta publiko xedearen beharrak identifikatzen ere saiatu zen hastapenetan. “Gure herrian gauza bera izendatzeko hamabost izen ditugu, eta hori kontuan izan behar dut. Dugun aniztasuna jendeari gustatu egiten zaiola esango nuke”. Horrez gain, izen zientifikoak ere geroz eta herritar gehiagoren ahotan daudela dio, eta zuzenean horietaz galdetuz hurbiltzen zaizkiola maiz. “Lehen jendeak gauza jakin batzuek zekizkien soilik, etxean, esaterako, 20 landare erabiltzen ziren; 200 landare baino gehiago erabiltzen ditugu egun, eta jakin-mina bestelakoa da”. Jendearen beharretara egokitu da Errekondo. Haien galdera eta iruzkinetatik etengabeko irakaskuntza prozesua abiatu du bere baitan: “Jakitun naiz zer-nolako ardura dudan irakurleen ezagutzan; jendeak irakurri bakarrik ez, askotan bi edo hiru aldiz irakurtzen ditu artikuluak”.\n2015ean baratzeari buruzko liburuxka bat egiteko eskatu zion ARGIAk Errekondori, gizartean sumatzen baitzen baratzea estimua irabazten ari zela: “Elikadura burujabetza” herritarron kontzientzietan indartu zen eta gero eta jende gehiagok baratzeari ekin zion. Liburuxka beharrean, entziklopediatik gehiago duen Bizi Baratzea liburua egin zuen Errekondok eta izan zuen arrakastak erakutsi zuen bazela eremu oso bat edukien bidez jorratzeko. Horrela jarri zuen martxan ARGIAk Bizi Baratzea proiektua, Jakoba Errekondo ere bertako kide dena. Proiektu horren uzta dira Altza Porru komiki liburua, Landareak Lantzen agenda liburua (2018, 2019 eta 2020koak atera dira) edo bizibaratzea.eus webgunea eta buletina. Lurrari lotutako eragileekin hainbat lan ere egin ditu Bizi Baratzeak: argitalpen bereziak, hitzaldiak, formakuntza saioak…\n111 liburua kaleratu berri du ARGIAren Bizi Baratzea proiektuak. Errekondok astekarian idatzitako artikulu hautatuen bilduma da (Itsaso Zubiriak azaldu dizkigu bere barrenak ondoko orrian). Gorka Arresek, 111 liburuaren editoreak esana da inoiz ez dela hainbeste idatzi euskaraz landareez, ez hain modu jantzian eta goi-mailakoan. Hitzoi ondorengoa gaineratu die Errekondok: “Hori ARGIAri zor diogu, ez baitu beste inork halako ezer egin. Hori oso garrantzitsua da, lotura baitu bertako kulturarekin, hizkuntzarekin, garenarekin”.\n111 plazer txiki | ARGIAren barrenak - […] neutralak liburuaren ondoren, zerrendaren hasieran jarri dut. Ondoko orrian eman dizute albistea: Jakoba Errekondok 1.111. artikulua idatzi berri du…


Memoriaren Ibilbidea aurkeztuko dute Markina-Xemeingo Mendi Asteburuan - Lea-Artibai eta Mutrikuko Hitza : Lea-Artibai eta Mutrikuko Hitza\nMemoriaren Ibilbidea aurkeztuko dute Markina-Xemeingo Mendi Asteburuan\nProposamen interesgarriz bete dator 2020ko Mendi Asteburua. Zapola inguruko Memoriaren Ibilbidea bisitatu, Aizkorriko kanalak deskubritu edota Mendi Tour jaialdiko filmekin txunditzeko aukera egongo da.\n2020 Mendi Asteburuko antolatzaileak, ezkerretik eskumara: Luis Egurrola (Markina-Xemeingo alkatea), Marije Aransolo (Artibai Mendigoizale Taldea), Alberto Unamuno (Ahaztuen Oroimena), Julen Hernando (Antsotegi, Leaktibai) eta Eneko Arrate (Artibai Mendigoizale Taldea).\nLaugarren urtez aurten, mendiari lotutako proposamenez bete dator Artibai Mendigoizale taldeak Ahaztuen Oroimenagaz, Leaktibaigaz, Markina-Xemeingo Udalagaz, Antsotegigaz eta Uhagon kulturguneagaz elkarlanean antolatutako Mendi Asteburua. Aurten Umeentzako Orientazio Martxa antolatzeko biderik eduki ez badute ere, lau hitzordu interesgarri prestatu dituzte datorren astera begira.\nHasteko, urriaren 22an, 19:00etan, Xabier Mujika Smithy eskalatzailearen hitzaldia egongo da Antsotegi Hotelean. Ospe handiko eskalatzailea da Mujika, blog ezagun bat ere badauka, eta, batez ere, Euskal Herriko kontuez jardungo duela azaldu du Antsotegiko Julen Hernando Etxebarriak. Hain zuzen ere, Aizkorriko kanalak deskubritzeko aukera eskainiko du.\n[MENDI ASTEBURUA 2020. EGITARAUA]\nMemoria Ibilbidea. Mendiari lotutako jardunaldiek urriaren 24an jarraituko dute. 18:30etan, Uhagoneko lehen solairuko areto nagusian memoria eta ondarea uztartuko dituen hitzaldia eskainiko dute alde batetik, Ahaztuen Oroimena elkarteko kideek, eta bestetik, Josu Santamarina Otaola EHUko arkeologoak.\nAhaztuen Oroimenako kideek, Artibai Mendigoizale Taldeagaz eta Markina-Xemeingo Udalaren babesagaz, prestatzen ari diren MX-2 Markina-Xemeingo bigarren guda lerroko memoria ibilbidearen berri emango dute; ibilbide horren zergatia, jatorria, helburua eta bertan jarriko dituzten euskarri informatiboen xehetasunak ezagutzera emango dituzte.\nMemoria Ibilbide horregaz lotu dute EHUko ikertzaile talde bat egiten ari den 36ko gerrako guda lerroen ikerketa lana. Ikertzaile taldea gerra garaiko guda lerro osoko ikerketa egiten ari da, baina bertoko posizioetan, eta, batez ere, Zapola inguruko Memoria Ibilbideari dagokion esparruan aztertu dutenaren berri emango dute hitzaldian. Josu Santamarinak, Guda-hotsak. Gerra zibileko guda lerroen ikerketa arkeologikoa izeneko ikerketa proiektuaren arduradunak, emango ditu ikuspuntu arkeologikoko azalpen horiek guztiak.\nBisita antzeztuak. Markina-Xemeingo bigarren guda lerroko memoria ibilbidearen zati bat bertatik bertara ezagutzeko aukera ere ekarriko du aurtengo Mendi Asteburuak. Urriaren 25 goizean egingo dira Zapola inguruko bisita gidatu bereziak. Artibai Mendigoizale Taldeko Eneko Arrate Sololuzek gogora ekarri bezala, pare bat urte daramatzate herriko mendigoizale taldeak eta Ahaztuen Oroimenak, udalaren babesagaz, Zapola inguruko ibilbideak garbitu eta prestatzen. Oraingoan, goiko parteko ibilbide zati bat egingo dela iragarri du. «Zapola azpiko bunkerraren inguruan panel panoramiko bat jarriko da guda lerroaren informazioagaz. Hori inauguratzeko bisita gidatu antzeztuak egingo ditugu, azalpenak eta antzezpen txikiak txertatuta, bata 10:00etan eta bestea 12:00etan»\nEmanaldia. Mendi Asteburuari amaiera emateko, Mendi Tour jaialdiko filmen emanaldia egongo da aurten ere. Hiru film emango dituzte oraingoan : Euskal Herrian bertan grabatutako Harria Herria (7’), 2019ko Mendi Film jaialdiko Film Labur Onenaren saria eraman zuen Nebula (13’) eta Bolibiako emakumeak protagonista dituen Cholitas (80’). Azken film horrek 2019ko Mendi Film jaialdiko Epaimahaiaren Saria eraman zuen.\nEsperantzako aretoan izango da filmen emanaldia oraingoan ere, eta 5 euroko sarrera izango du. Sarrerak udaletxeko harreran eskuratu ahalko dira astelehenetik [urriak 19] barikura [urriak 23] bitartean.\nMomentu honetako egoera dela eta, ekitaldietako aforoa mugatua izango dela nabarmendu dute antolatzaileek, beraz, ezinbestekoa da aurrez izena ematea.


Andramaixak iragartzeko kartel eta esaldi lehiaketak zabalik - Aretxabaleta - Goiena.eus\nMirari Altube 2006-06-12 13:15\nAndramaixak gero eta hurrago ditugula eta lanean hasita daude Udala eta jai batzordea. Andramaixak iragarriko dituen kartel lehiaketa eta jaietan ahoz aho ibiliko ditugun esaldiak gura dituzte. Bata zein bestea aurkezteko azken eguna ekainaren 30a da.\nKartelak zein esaldiak udaletxera edo kultur etxera (Iralabarri plaza, 13) eraman behar dira, eta azken eguna ekainaren 30a izango da. Epaimahaia Kultura batzordeak eta hainbat herritarrek osatuko dute, eta erabakia uztailaren 7an jakinaraziko dute.\nEdozeinek ekar dezake kartela lehiaketara, eta gura bezala egin daiteke. Hori bai, bi baldintza bete behar ditu:\nKartelaren neurria 50x70 zentimetrokoa izatea, edo disketean ekarriz gero DINA 3.\nOndoko testua izan beharko du:\nAbuztuaren 14a, 15a, 16a eta 17a\nKartelarekin batera egilearen datuak aurkeztu behar dira kartazal itxi batean.\nIrabazleak 300 euro jasoko ditu eta egoki ikusten bada kartel guztiekin erakusketa antolatuko dute.\nAndramaixetako egitarauan zein pegatinetan agertuko diren esaldiak gura dituzte: jaiak ondo pasatzeko animatuz, ligatzeko leloak\n13 urtetik gorako aretxabaletarrek har dezakete parte, baita taldeka ere. Gura beste esaldi aurkez ditzakete, eta datuen txartela kartazal itxian utzi behar da.\nSariei dagokienean, egitarauan erabiliko den esaldia asmatu duenarendako 120 euro izango dira, eta pegatinak egiteko erabiliko direnak asmatu dituen pertsona edo talde bakoitzari 60 euro.


Bizkarreko mina edo bizkarrezurrak min ematen diona - Flexumgel\nBizkarreko minak munduko biztanleriaren% 25 baino gehiagori eta lan egiteko adinean dauden pertsonen% 50ari baino gehiagori eragiten die. Zoritxarrez, bilakaerak ez du zaindu 35-40 urte baino gehiago dituzten pertsonak eroso bizi daitezen. Bizkarrezurraren egitura biomekanikoa da bizkarreko minik ez egotea ez dela ziurtatutakoa, zorioneko (eta, zoritxarrez, aldi baterako) kasualitatea baizik. Batez ere orain, batez besteko bulegoko langileak 8-12 ordu jarraian ordenagailuan eseri behar duenean. Baina milioika urteko eboluzioak basatian moldatu gaitu bizimodu guztiz desberdina eta askoz ere aktiboagoa izatera!\nBizkarrezurreko mina tratatu al daiteke nire kabuz?\nZoritxarrez, mundu guztiak ez du bere buruari galdera oso zuzena egiten. Erantzuna hau da: Interneteko informazioan oinarritutako auto-medikazioa oso arriskutsua da. Desgaitasuna sor dezakeen arrisku izugarria da. Bizkarreko eta bizkarrezurreko mina bezalako barne minaz ari bagara, are gehiago ez da beharrezkoa zeure burua "diagnostikatzea" eta tratamendua "preskribatzea". Barruko organoetako nerbio-bukaerak larruazaleko azalean baino modu desberdinean kokatzen dira. Barruko mina lokalizatzea zaila da, eta batzuetan badirudi batek min egiten duela, baina egia esan arrazoia beste batean dago. Demagun bizkarreko mina gastrointestinako minbizia dela eta. Beste pertsona batek foro batean edo artikulu batean zure oso antzekoa izan daitekeen mina guztiz arrazoi ezberdinek eragin dezakete eta tratamendu erradikalki desberdina izan daiteke.\nYoram Anekstein, Tel Aviveko Medikuntza Zentroa: "Oso aholku garrantzitsua: ez saiatu bizkarrezurreko gaixotasunen izenak ikasten, haien etiologia, diagnostikoa eta abar ulertzen. Espondiloartritis, periatrosi eskapularra, zerbikobrakaialgia; baldintza horiek guztiak ez dira alferrikakoak. Halako dozenaka gaixotasun daude medikuntza unibertsitateetako testu liburuetan, eta baita hainbat argitasun eta aldaketa ere. Jakin eta gogoratu beharko zenuke zure diagnostikoaren izena mediku kualifikatu batek ematen duenean. Baina ez lehenago ".\nSentsazio desatseginak gehienetan zerbikaleko eta gerrialdeko bizkarrezurrean gertatzen dira, baina bularreko mina askoz ere gutxiago da. Estres gutxiago jasaten du, beraz, osteokondrosiak, irtenguneak eta hernia arteko orno arteko diskoek ez dute maiz eragiten. Hala ere, bularreko eta toraxeko bizkarreko mina bizkarrezurreko arazoek eragin dezakete.\nSentsazio desatseginak noizean behin gerta daitezke, baina askotan ez dira arriskutsuak. Giharretako mina bada (nahiz eta lan gogorraren ondoren besoetako muskuluen mina ez izan eta larriagoa sentitzen den), orduan kausa seguruenik gehiegizko esfortzuagatik posizio batean egonaldi luzea edo karga altuegia dela eta. . Mina jarrera aldatu edo ibilaldi labur bat egin ondoren itzultzen ez bada, arazoa larria izango da. Arazo txikiei aurre egitea beharrezkoa den arren, adibidez, ohiko jarrerak aldatu, jarduera fisikoa areagotu eta gorputz hezkuntza egin. Eta medikuak bakarrik ezar dezake arazoaren larritasuna. Aukerarik txikiena ere badago, zalantzarik gabe medikuarengana jo beharko zenuke: beti aurreratua baino askoz errazagoa da (eta merkeagoa) gaixotasuna sendatzea hasierako fasetan.\nZer da benetan arriskutsua? Hona hemen "alarmen" zerrenda, eta horietako bat gertatu ondoren diagnostikoa eta tratamendua lehenbailehen hastea beharrezkoa da:\nmina ez da gelditzen, gorputzaren posizio aldaketak ez du laguntzen; mina ez da atsedenarekin arintzen; mina gauez okerrago;\nadarkadak (sentikortasuna gutxitu) edo gorputz-adarren indarra gutxitzen dira;\ngernuarekin eta gorotzarekin arazoak daude (adibidez, maskuria hustearen sentsazioa galtzen da; gernuaren eta gorotzen inkontinentzia edo alderantziz, atzerapena; idorreriarekin ez nahastu behar);\ntenperaturak gora egiten du, baina hori azal dezaketen beste arrazoirik ez dago, adibidez, SARS;\nmina esnatu, lo eten;\ntumore gaiztoak atzeratu ondorengo konplikazioak (preskripzioak ez du axola);\nargitu gabeko pisua galtzea;\nesteroideak urte askoan hartu ondoren konplikazioak;\nazken gaixotasun larrien ondorengo konplikazioak;\nkonplikazioak azken gaixotasun infekziosoen ondoren;\nanal erreflexua galtzea;\naldakak eta belaunak ahultasuna;\nbizkarrezurraren deformazio progresiboa;\natsedenean okerrera egiten duen bizkarreko mina;\nbularreko mina (ACS - ECG);\nKontuan izan ez dela itxaron behar dena batera hasteko. Sintoma hauetakoren bat gertatzen bada, jo berehala medikuari.\nYoram Anekstein, Tel Aviveko Medikuntza Zentroa: «Askotan sortzen da galdera: medikuarekin hitzordua hartu nuen, baina bizkarrak min egiteari utzi dio. Joan behar dut edo ez? Zalantzarik gabe, joan ".\nInterneteko artikuluetan sarritan ahalegintzen dira osteokondrosiaren ezaugarri diren mina motak eta ziatikarako, etab. Hau da planteamendu okerra, arestian azaldu ditugun arrazoiak. Ez du axola zer min mota: ezkerra, eskuina, buztan hezurrean, edonon, tiroka, pare bat segundo edo ordu eta egun iraunez. Horiek guztiak mediku arreta kualifikatua behar dela oihukatzen duten sintomak dira.\nKausa ohikoena giharretako tentsioarekin, tendoien, lotailuen eta fasziaren gehiegizko luzapenarekin lotutako mina ez-espezifikoa da.\nAskoz gutxiagotan, mina nerbio-erroari eragiten dion hernia diskoarekin lotzen da (~% 3 kasuen).\nOsteoporosiak (hausturak barne), infekzioek (espondilodiszitisa), tumoreek, tuberkulosiak, traumatismoek eta beste gaixotasun erreumatologiko batzuek mina gutxiago eragiten dute (% 1 inguru).\nBarruko organoen gaixotasunek bizkarreko mina ere sor dezakete (pankreako minbizia, ultzera peptikoaren gaixotasuna, adibidez, edo sindrome koronario akutua).\nAldaketa degeneratiboak, osteokondrosia deitzen direnak, eta osagai konplexu batek osatzen dituzte (diskoaren substantziaren elastikotasunaren eta indarraren murrizketa, diskoaren altueraren jaitsiera, irtengunea, hernia, orno-gorputzen aldaketak (Modic I-III) , lotailuek (espondilosia), aurpegiko artikulazioek (espondiloartrosia) mina eta beste agerpen kliniko batzuekiko harreman zuzena ez dute.\nUlertu behar da espondilitis eta espondiloartritisa multzoan soilik sartzen direla hainbat kausa, ikastaroaren ezaugarriak, sintomak eta abar dituzten 10 gaixotasun baino gehiago. Bizkarrezurreko eta bizkarrezurreko gaixotasunen kopurua oso handia da bereziki. Baina goiko deskribapenen arabera, zuk ulertu dezakezu seriotasunak bat egiten duela. Bizkarreko mina ezin da baztertu. Gaixotasun horietako asko poliki-poliki aurrera egiten dute, remisio etapa luzeekin. Baina, aldi berean, etapa akutu bakoitzean konplikazioak izateko arriskua (mugikortasuna erabat galtzeraino) handitzen da.


Hasiera Gobernu Irekia Herritarren partehartzea Ekarpenak bizitoki-izaerako eraikuntzetako igogailuak jartzeko baldintzak arautzen dituen Udal-Ordenantza aldatzeko proiektuari\nEkarpenak bizitoki-izaerako eraikuntzetako igogailuak jartzeko baldintzak arautzen dituen Udal-Ordenantza aldatzeko proiektuari\nEkarpenak bizitoki-izaerako eraikun tzetako igogailuak jartzeko baldintzak arautzen dituen Udal-Ordenantza aldatzeko proiektuari\nBizitoki-izaerako eraikuntzetako igogailuak jartzeko baldintzak arautzen dituen udal-ordenantza aldatzeko proiektua martxan jarri du Getxoko Udalak.\nAdministrazio publikoen administrazio prozedura erkidearen urriaren 1eko 39/2015 Legearen 133. artikuluan xedatutakoa betez, ekarpenak egiteko fasea irekitzen da, ordenantza fiskala aldatzeko proiektua egin aurretik, behean aipatzen diren alderdiei buruz.\nAldaketak eragiten dien herritarrek eta interes legitimoen ordezkari diren antolakundeek ekarpenak egin ditzakete online galdetegi hau betez uztailaren 19(e)tik abuztuaren 3(e)ra bitartean.\nEkimen honen bidez konpondu nahi diren arazoak:\nJorratuko den aldaketaren bidez aipatutako ordenantza egungo irisgarritasun unibertsalaren exijentzietara egokitu nahi da; horretarako, ordenantzaren aplikazio-eremua beste instalazio batzuetara zabalduko da, igogailua jartzeaz gain, dagoeneko eraikita duden eraikinak irisgarri bihurtu ahal izateko edo, gutxienez, eraikinek gaur egun dituzten irisgarritasun-baldintzak hobetzeko.\nHori onartzearen egokitasuna eta bidezkotasuna:\nLegegintzaldia hasi zenetik, hirigintza arloak aipatutako ordenantza aldatzeko helburua izan du, berau onetsi (2010eko uztailaren 29an) eta, ondoren, aldatu zenetik (2011ko martxoaren 25ean) igaro diren urteetan antzeman diren beharrizanei erantzuna emateko.\nArauaren aplikazio-eremua dagoeneko eraikita dauden eraikinak irisgarri bilakatzera zuzendutako beste instalazio batzuetara zabaltzea, eraikinaren barruan nahiz sarbideetan, besteak beste: arrapalak, sarbide mekanikoak eta plataforma-jasogailu bertikalak eta inklinatuak (eskailera-igogailuak).\nIgogailuaren kutxa ixteko material desberdinak erabiltzeko aukera ematea, igogailua fatxadan jartzen den kasuetan.\nIzan litezkeen bestelako aukera erregulatzaile eta ez-erregulatzaileak.\nHelburu horiek lortzeko indarrean dagoen igogailuei buruzko ordenantza aldatu beharko litzateke, ordenantzaren beraren izenburutik hasita.


[Français] - [Español]\nHainbat rol nagusi Euskal Herriko edo Estatu Batuetako aktore profesionalei egokitu zaizkie jada.\nJean Darrigol eta Tomas Aranak 2000.urte inguruan egin zuten topo Los Angeles-en, elkarren lagunekin egindako jai batean (Ridley Scott-ek zuzendutako Gladiator filmean antzeztetik zetorren Tomas). Berehala ulertu ziren ondo.\nTomasen zuhaitz genealogikoak baditu Euskal Herrian adarkatzeak. Hortaz, jakinminez eskatu zion Jean-i orduan idazten ari zen Euskal Herrian kokatutako mugaz gaindiko fikziozko luzemetraiaren proiektuaz informatua izan zezan.\n2009an bukatu zen gidoiaren idazketa. Tomasek hura irakurri eta Aitorren rola antzeztea onartu zuen. 2009Ko Eguberrietako opari zoragarria. Tomasen inguruan gehiago jakiteko.\nAinararen rolerako, denborak ustegabeko bilakera duen leku batean, ez-ohiko egoera baten aurrean aurkitzen den pertsonaiean sinesgarri izango zen emakume gaztea behar zen.\nJean eta Oihara Donostian aurkeztuak izan ziren, Pirineoen hegoaldean. Elkar-ulertze ona egon zen. Normala, biak xarmangarriak baitira.\nOihana Maritorena Ainararen paperean bikain egongo da. Oihanaren inguruan gehiago jakiteko.\nArkaitzek mail bidez izan zuen Ainara-ren entzutea. Bere hurbilekoei helarazi zieten mail horietako bat, hurbilekoengandik hurbilekoengana, horretan gehiegi sinestsi gabe. Kasualitatez, neurri batean.\nJean eta Arkaitz Biarritzeko aireportuan elkartu ziren, eta kasualitateari lekurik utzi gabe izango du Arkaitzek paper garrantzitsu bat Ainara filmean. Arkaitzen inguruan gehiago jakiteko.\nGarbiñe Insausti... Garbiñeren inguruan gehiago jakiteko.\nKomediante, antzerki zuzendari, Ximun Fuchs Frantzia eta Nafarroako bide guztiak zeharkatzen dituen Petit Théâtre de Pain-eko kide da 1994etitk. Ximunen inguruan gehiago jakiteko.\nMarina Pacowski. Komediante, kontzertu pianista... Marinaren inguruan gehiago jakiteko.\nZea Mays taldeko Asier Basabe, Ruben Gonzalez, Iñaki Imaz « Piti » eta noski, Aiora Renteriak gaurdanik Ainara den kultura abentura ulertu dute. Beraien abestia (hemen ezagutaraziko ez duguna) eszenan jartzeko askatasun guztia eman digute, guztia aldatzen duen xehetasun bat ahaztu gabe: bihotzez egin dute. Zea Maysen inguruan gehiago jakiteko.\nZenbait rol garrantzitsu, bigarren mailako rolak eta jakina, figuranteen rolak emateko daude. Casting-a internet bidez antolatuko da, ahalik eta internauta gehienek beraien argazkiak zabal ditzaten, guztien iritzia jasotzeko.\nDagoeneko, oraindik eman ez diren rolak ezagutu ditzakezu eta interesatzen zaizuna guri adierazi sareko inprimakia betez. Casting-a noiz irekiko den jakiteko, “Eguneratzeak e-postaz jaso” atalean (webgune honen eskuineko zutabean) utz dezakezu zure posta elektronikoaren helbidea.\nPublié par Où est la lune ? à 12:59


barren.eus - Elgoibarko Anateusk elkarteari babesa ematera etorri da Nuala Gardner eskoziarra\nNuala Gardnerek idatzitako A Friend Like Henry liburuan oinarritutakoa da After Thomas filma eta bere seme Daleren bizimodua du hizpide. Autista da eta Nualak berak seme autista bat izatean dituen ezintasunak eta trabak gainditzeko eginbeharrez ere hitz egiten du. Henry da Dalen txakurra, bere lagun eta irakaslea. Filmaren bitartez autismoa bezalako gai bat lantzeaz gain, Nuala Gardner bera ere izango da emanaldian. Autismodun umeek heldutan ere autismoa dutela azaltzeko eta egoera hori jendaurrean azaltzeko idatzi zuen liburua eta Elgoibarren ere autismoari buruzko okerreko usteak argitzen saiatuko da. 20:30ean hasiko da emanaldia eta sarrera doakoa izango da.\n•Anateusk eta Afaine ezagutzera\nAnateusk gizarte berrikuntzarako Elgoibarko zentroaren gonbidapenari erantzunez etorri da Elgoibarrera Nuala Gardner. Anateusk-ek txakurren laguntzarekin egiten duen lan terapeutikoa ezagutzera eta babesa ematera etorri da, besteak beste. Anateusk barruko Afaine programa ezagutzeko aukera ere izan du. Programa horretan, desgaitasunen bat duten sei erabiltzailek parte hartzen dute. Elgoibarko Udalaren Haur eta Gazteria, Gizarte Ongizate eta Udal Kirol Patronatuaren laguntza du programak eta astean bi saio eskaintzen dituzte Olaizaga kiroldegian.\nAnateuskek trebatutako txakurrekin egiten duen lan terapeutiko garrantzitsua eta anitza goraipatu zuen Gardenerrek atzo, Elgoibarko Udalak egin zion harreran. Bere ustetan, lan honi esker, desgaitasuna duten haurren bizimodua hobetu ahal izango da; “nire seme Dale-rekin, Henry etxera iritsi ondoren, gertatu zen bezalaxe”.\nGardner-ek aipatu zuenez, txakurrak hezitzaile lana egiten laguntzen du, eta oso eraginkorra da hainbat terapia lantzeko; Erresuma Batuan egiaztatu ahal izan denaren arabera. Gainera, azpimarratu zuen, desgaitasuna duten pertsonen integrazioan txakurrekin lan egiteak diru dezente aurreratzen laguntzen duela; "izan ere, animalia horiek izango ez bagenitu, pertsona bat baino gehiago kontratatu beharko lirateke lan hori egiteko".\nDesgaitasuna duten pertsonen familiekin egingo den lan-saio batean parte hartuko du Gardenerrek eguenean. Bilera hori 18:00etan izango da, eta parte hartu nahi dutenek Elgoibarko Udaleko Gizarte Zerbitzuen 943 74 10 08 telefono zenbakira deituta eman ahal izango dute izena.


Patata-jaleak - Wikipedia, entziklopedia askea.\nDe Aardappeleters, The potato eaters eta The Potato Eaters.\nPatata-jaleak (nederlanderaz: De Aardappeleters) Vincent van Gogh margolariak 1885eko apirilean egindako olio-margolana da, Nuenen herrian zegoela. Egun Amsterdamgo Van Gogh museoan dago.\nMartxoan eta apirilaren hasieran margolanaren zirriborroak egin zituen, konposizioa eta espresioa berritu nahian. Apirilaren 13tik maiatzaren hasiera arte aritu zen margolanarekin. Horren ondoren, zenbait aldaketa txiki egin zituen urte horretan bertan. Artistak adierazi zuen nekazariak benetan zeuden bezala islatu nahi zituela. Nahita modelo zatarrak eta itsusiak hartu zituen, naturalagoak izango zirelakoan.\n1885ean margotutako oihal gaineko olio honetan nekazarien familia bat ageri da gela txiro batean bilduta, afaltzen.\nEzkerraldean dagoen emakume gaztea platerean dauden patata egosi berriak zatitzen ari da, gero guztien artean banatzeko. Eskumaldean dagoen andre zaharra berriz, edariaz arduratzen da. Obra honen aurreko beste bi bertsioetan emakumeak eusten duen katilua planoarekiko paralelo bazegoen ere, azkenengo bertsio honetan planoarekiko perpendikular margotu zuen Van Gogh-ek, nolabaiteko sakontasuna emanez.\nKolore ilunak eta itzal urdinak nagusi dira, Millet-eri omenaldia eginez. Erdian dagoen petrolio-lanpak argitzen du gela, eta hauxe da obrak duen argitasun foku bakarra. Argi leuna da, eta koadroan ageri diren pertsona guztiak era berean argitzen ditu.\nKonposizio zirkularra du, mahai inguruan dauden pertsona guztiek zirkulu bat osatzen baitute. Bizkarra ematen duen haurra berriz, konposizioa apurtzen du: familiako gazteenak ezkerraldean, zaharrak eskuinaldean. Obra honen bidez, artista holandarrak pobrezia eta miseria agerian uzten ditu, eta, aldi berean, jana izatearen zein familia osoa mahai inguruan biltzearen esker ona adierazten ditu. Pobrezia nekazarien afari batean irudikatzen du, zoriarengatik aldendu ezin den gizakiaren irudi gisa. Bere hitzetan, “Lan guztien artean, patatak jaten ari diren nekazarien koadroa, Nuenen-en margotutakoa, orain arte egin dudan hoberena dela deritzot”. Horregatik, jendaurrean erakutsia izatea merezi zuen obra bakarra zela zeritzon, eta Theo izango zen atez ate obra saltzen saiatuko zena.\nObra honetan, artistak eginiko lana pertsonaren beraren isla da. Van Gogh nekazari-gunean bizi zen, eta pobrezia nekazarien familia baten afarian irudikatua artistaren bizitzaren isla zen, han baitzegoen bere benetako ingurua eta izatea, herrian.Pertsona ezin zitekeen pintorearengandik bereizi, obra honetan aurkitzen baitzen berak benetan zuen patuak mugaturiko bizitzaren kontzepzioa.


Erregimentu koronel batek agintzen duen gudari taldea da. Kopurua herrialdez herrialde eta armadaz armada aldatzen da baina normalean 2.000 eta 3.000 soldadu artean, zenbait batailoitan banaturik. Commonwealtheko herrialdeetan txikiagoak dira, batailoien parekoak. Izena frantsesezko régiment hitzetik hartu zuten eta XVI. mendetik aurrera Europa osotik hedatu zen. Espainian tertzioak ordezkatu zituen Filipe V.ak 1704an armada berrantolatu zuenean.\nErregimentu koronel batek agintzen duen gudari taldea da. Kopurua herrialdez herrialde eta armadaz armada aldatzen da baina normalean 2.000 eta 3.000 soldadu artean, zenbait batailoitan banaturik. Commonwealtheko herrialdeetan txikiagoak dira, batailoien parekoak. Izena frantsesezko régiment hitzetik hartu zuten eta XVI. mendetik aurrera Europa osotik hedatu zen. Espainian tertzioak ordezkatu zituen Filipe V.ak 1704an armada berrantolatu zuenean. (eu)


Herrialde pobreenetan hiesaren aurka borrokatzeko funtsen ekarpena %10 murriztu zen 2010ean | Consumer\nHerrialde pobreenetan hiesaren aurka borrokatzeko funtsen ekarpena %10 murriztu zen 2010ean\nGaixotasunaren prebentziorako eta tratamendurako sarbide unibertsala lortzeko, gutxienez 22.000 milioi dolarreko inbertsioa egin behar da 2015era arte.\nDiru sarrera txiki eta ertainak dituzten herrialdeetan HIESaren aurkako borroka finantzatzeko gobernu emaileek egindako ekarpenak %10 jaitsi ziren iaz, Kaiser Family Fundazioak eta GIBari/HIESari buruzko Nazio Batuen Programa Bateratuak (ONUSIDA) egindako urteko finantzaketa azterlanaren arabera. Guztira, gobernu emaileek 6.900 milioi dolar (4.792 milioi euro) eman zituzten GIBarekin lotutako prebentzio, tratamendu, arreta eta laguntzarako; hau da, 2009an baino 740 milioi dolar (514 milioi euro) gutxiago.\nONUSIDAK hiru faktoreren konbinazioari egozten dio ekarpenen jaitsiera hori: “garapenerako laguntzaren murrizketa errealak, dibisen truke-tasen gorabeherak, eta Estatu Batuen ekarpenen erritmoaren dezelerazioa, aurrekontu-murrizketa esan gabe”.\nTxostenean aztertutako 15 herrialdeetatik zazpik —Alemania, Australia, Estatu Batuak, Espainia, Herbehereak, Norvegia eta Suedia— urte batetik bestera murriztu zituzten beren ekarpenak, beren txanponetan hartutako neurriak. Txostenaren zifrak dolar estatubatuarretan islatzen dira, nazioarteko arauei eta bestelako informazio mekanismoei jarraiki, ONUSIDAK dioenez. Hala, diru-gorabeherak direla eta, dolar estatubatuarretan neurtuta, Australiak HIESari egiten dion ekarpena pixka bat handitu dela esan daiteke, nahiz eta ekarpen txikiagoa egin zuen bere monetan. Aldiz, Danimarkaren ekarpena pixka bat jaitsi zen, nahiz eta bere monetan finantzazio-maila igo.\nGIBarekin lotutako prebentzio, tratamendu, arreta eta laguntzarako sarbide unibertsalaren helburuak lortzeko, ONUSIDAK uste du 2015era arte gutxienez 22.000 milioi dolarreko inbertsioa behar dela. “Finantzazio-maila hori handitzeak GIBak eragindako hamabi milioi infekzio berri eta zazpi milioi heriotza baino gehiago ekidin ditzake”, dio Nazio Batuen agentziak.\n“Hiesa inbertsio adimentsua da, baita egungo zailtasun ekonomikoekin ere. Epe laburreko kostutik haratago begiratu behar dugu, eta epe luzeko onurak onartu”, adierazi zuen ONUSANAko zuzendari exekutiboak, Michel Sidibék. “Emaileek aurrera egin eta konpromisoak berritu behar dituzte, etorkizunean kostuak murrizteko”, gehitu zuen.\nNBEko agentziaren azken zenbatespenen arabera, 2010. urtearen amaieran 30,9 eta 36,9 milioi pertsona artean zeuden munduan GIBarekin. Birus hori duela hiru hamarkada detektatu zenetik, 25 eta 33 milioi pertsona hil dira.\nbirus emaileak finantzaketa GIB hies


Yesa urtegia\t:\tEne-Naturismo.org\n1959an eraikitako urtegia, 2.089 Hektarea okupatzen ditu. Aragoi eta Rigal ibaietatik hornitzen da, eta Nafarroa eta Zaragoza artean dago, Cinco villas altas y Alto zaragoza eskualdetan, mendi bajuko mendiez inguraturik, eta aritz, astigar, sabina eta ipuruz osatutako askotariko landeratzaz.\nUrtegia eraiki zenean Tiermas bezalako herriak urperatu zituen, ur termalen balnearioa zeukana. Horren iturria, zeukan helburuetarako erabili ohi da batutako uraren maila asko jaisten denean.\nUrtegiaren inguru guztian auto uzteko eta ertzera hurbiltzeko leku asko daude, beti ere urtaro eta urtegiaren mailaren arabera.\nEskumako ertzea, presaren ormari urtegiko buztanetik begiratuta, Aragoi ibai gaineko zubira arte, gehienbat famili giro testilak hartzen du (umeak, irratiak, paeilak,… etab.) Urtegiko ezkerreko ertzean aldiz, ez da hainbeste erabiltzen, horrexegaitik errezagoa da urtegiraino jaisten den bide edo lautadatxo bat aurkitzea eta lasai-lasai egon. Alderdi honetan bertan, Aragoi ibai gaineko zubitik 10 kilometrotara Ruesta herria dago. Biztanle gabeko herri hau Lanaren Konfederakunde Nagusiari emandakoa da, berton bi baserri birgaitu dira aterpe gisan, eta beste bat Naturaren interpretazio zentro lez, kanpin bat ere badago.\nRuestatik, herrira heldu baino lehen, 100 metrotara edo,kateaz itxitako baso bide asfaltatua dago, urtegira zuzen jaisten dena. Herritik bertotik, hortarako prestatutako lautadan aparkatzen da, eta kanpinera jaitsiz, eskumaldera, urtegira ere jaisten den beste baso bide bat hasten da. Kanpinetik irten ezkero jarraitu beharko dugun bideska berbera da. Gutxi gora behera 15 minutuko ibilbide erosoa da, hortik aurrera atsegin dugun toki lasaia aukeratzea da kontua.\n© 2022 Copyright Ene-Naturismo.org. Desarrollado con\tWordPress & HTML5 Blank.


Digitalizazioa Seriea | Arrautzaren Nazioarteko Batzordea\nHasiera > IEC Digitalizazio seriea\nDigitalizazioak aukera ugari eskaintzen dizkio gure industriari, ekoizpenaren eraginkortasuna bultzatuz, animalien osasuna eta ongizatea hobetuz edo arrautza-hazle askok lan-erronkak konpontzen lagunduz.\nPozik gaude IEC-k bideo ikuspegi berri bat sortuko duela iragarri duenean, gure Young Egg Leaders (YEL) digitalizazioak eta teknologiak mundu osoko arrautzen industriaren hazkundea bultzatzeko modu batzuk aztertuko dituena.\nSerie honen aurkezpen gisa, Tim Lambert, Kanadako Egg Farmers-eko zuzendari nagusia eta YEL presidentea, duela gutxi Tom Borowieckirekin, Kanadako Egg Farmers-eko informazio arduradunarekin, eseri zen digitalizazioak gure industrian duen garrantziaz eztabaidatzeko.\nIEC Digitalization Series-eko lehen atalean, Rose Acre Farms-eko Young Egg Leader (YEL) Bryce McCory-k teknologiaren aurrerapenak eta datuak nola erabil daitezkeen eraginkortasuna eta produktibitatea lortzeko eztabaidatu zuen.\nIkusi atal hau\nIEC Digitalization Series-eko saio tekniko honetan, Young Egg Leader (YEL) Darya Byelikova Ukrainako Ovostar Union-eko enpresak negozioaren eraginkortasuna eta produktibitatea lortzeko irtenbide digital praktikoak aurkezten ditu eta negozio hodeiko konputazio osoko eta trazabilitate sistemen onurak aztertzen ditu.\nYoung Egg Leaders (YEL) Digitalizazio Saileko atal erakargarri honetan, Animal Care Services Services Konsult-eko Ope Agbatok arrautzaren industrian trazabilitateak duen garrantziaz jabetzen da kontsumitzaileen konfiantza sortzeko eta softwarea nola erabil daitekeen automatizazioaren bidez prozesuak arrazionalizatzeko.


Huawei P40 Pro - Unboxing eta lehen probak | Gadgeten berriak\nHistoriako Huawei aurkezpenik bitxienetako bat bizi izan dugu, eta gaur egungo pandemiaren ondorioz bizitako une kuriosoak aurkezpenaz gozatu gaitu oraingoan gure etxeetatik. Huawei taldearekin eta teknologiako kideekin izandako elkarrizketak galdu dira. Nolanahi ere, Asiako enpresak aurkeztutako guztiaz ezer galtzea nahi ez duenez, Huawei P40 Pro berria gure eskuetan jartzea lortu dute aurkezpena egin eta minutu batzuetara. Ezagutu gurekin Huawei-ren gama berriaren unboxing-a, P40 Pro, bere ezaugarri guztiekin eta bere berritasunez jakin beharko zenukeena.\nLehenik eta behin hori aipatu nahi dugu berrikuspen hau elkarlanean egiten ari gara beste behin Androidsiseko lagunekin, horregatik, Unboxing-a eta lehen inpresioak ikusiko ditugu hemen Actualidad Gadget-en, baina datorren astean Androidsisen kamera eta errendimendu probekin berrikuspen osoa gozatu ahal izango duzu, bai bere webgunean eta baita YouTube kanalean ere. Eta gehiago esan gabe, goaz Huawei P40 Pro honen xehetasunekin.\n2 Kamerak: inflexio puntua\n3 Multimedia eta bestelako gaitasunak\n4 Eredu desberdinen arteko desberdintasunak\nIkus dezakezunez, P40 Pro berri honi ez zaio ia ezer falta, nabarmentzen den potentzia maila teknikoan bere Kirin 990 prozesadorea Asiako firmak berak 8GB RAM-rekin batera eta Mali G76 grafikoak prozesatzeko unitatea.\neredua P40 Pro\nScreen 6.58 hazbeteko OLED - 2640 x 1200 FullHD + 90Hz-tan\nAtzeko argazki kamera 50MP RYYB + Angelu Oso Ultra 40MP + 8MP 5x Teleobjektiboa + 3D ToF\nAurreko kamera 32 MP + IR\nBiltegiratzea 256 GB zabal daitezke jabedun txartelarekin\nHatz-marka irakurgailua Bai - Pantailan\nBateria 4.200 mAh karga azkarrarekin 40W USB-C - Qi karga itzulgarria 15W\nSistema eragilea Android 10 - EMUI 10.1\nKonektibitatea eta beste WiFi 6 - BT 5.0 - 5G - NFC - GPS\npisua 203 gramo\ndimentsiotan 58.2 x 72.6 x 8.95 mm\nprezioa 999 €\nIkuspuntu tekniko batetik 5G telekomunikazioen teknologia dugula ere nabarmendu behar dugu, Eta da alderdi horretan Huawei aitzindaria dela, mundu osoko konektibitate mota hau hedatzen ari den enpresetako bat. Espero bezala, azken belaunaldiko WiFi 6, Bluetooth 5.0 eta NFC konektibitatea ere baditugu gailuarekin ordainketak egin edo sinkronizatu ahal izateko.\nKamerak: inflexio puntua\nDiseinu mailan aldatzen ari den lau sentsore modulu nahiko nabarmenak ditugu, hau berriro ere kontsumitzailearen gustura dago. Pertsonalki poztu egin nintzen aurreko kamera moldaketarekin, sentsore gutxiago sartzen ez zituena. baina ulertzen dut alderdi hau noizean behin berritzea beharrezkoa dela eredu berriak "zaharragoak" direnetatik bereizteko. Lortu ditugun lehenengo emaitzak zoragarriak izan dira behean ahoa pixka bat irekitzeko uzten ditugun probetan ikus dezakezun bezala.\n50MP f / 1.9 RYYB sentsorea\n40MP f / 1.8 Ultra Angelu Handia\n8MP teleobjektiboa 5x zoomarekin\nToF 3D sentsorea\nBide berdinean egonkortze ikusgarria eta kameren arteko trantsizio nahiko ona duen bideo grabaketa bat dugu, eta hori da EMUI 10.1-ek kameraren aplikazioa esperientzia nahiko ona bihurtzen du, lehen proba hauetan gure ahoan zapore ona utzi duena eta ziur gaude azken probetan oso emaitza onak emango dituela. Irudietan prozesamendu hasiberri bat aurkitzen dugu, ateratzen ari garen planoaren eta azken emaitzaren artean alde txikia dago, eta ez dakigu guztiz ona edo txarra den, batez ere Adimen Artifizialaren bidez.\nMultimedia eta bestelako gaitasunak\nIa 6,6 hazbeteko OLED pantaila izugarriarekin hasten gara imajina daitezkeen HDR teknologia guztiekin eta markan beti bezala kolore doikuntza ezin hobea eskaintzen du. Ebazpena atzitu dezakegu FullHD + 90Hz-ko freskatze-tasarekin Eta, egia esan, gehien harritu nauen alderdietako bat da, pantaila oso ona da eta bideo kontsumoa argazkiak ateratzerakoan bezain ona da. Egia esan, pantaila Huawei P40 Pro honetatik gehien gustatu zaidan alderdietako bat dela esan nezake.\nHuawei P40 Pro honen bateria 4.200 mAh da eta, jakina, oraindik ezin izan dugu probatu, nahiz eta lehenengo kontaktuetan sentimenduak onak izan. 40W-ko karga azkarra eskaintzen du haririk gabeko karga itzulgarriarekin batera 27W artekoa, hau da, benetako erokeria, hain zuzen ere, ziur zaila dela Qi bateragarritasuna duen hari gabeko kargagailu bat aurkitzea hainbeste potentzia igortzen duena. Jakina, bateria bereziki handia ez den arren, Huawei-k esperientzia frogatua du bere bizitza mantentzeko orduan.\nEredu desberdinen arteko desberdintasunak\nAipatu behar ez duguna da hori lau koloreen artean aukeratzeko aukera dugu: grisa, arnas zuria, beltza eta urrea goi mailako modeloarentzako esklusiboa izango den zeramikazko akaberaz gain, gero probatzea espero dugun Huawei P40 Pro +.\nEsan dugun moduan, espero dugu lehenengo inpresioekin unboxing hau eramaten duen bideoak atsegin izatea eta gogorarazten dizugu datorren astean hurrengo astean berrikuspen osoa ikusi ahal izango duzula Androidsis YouTube kanalean eta baita bere webgunean ere www.androidsis.com merkatuan eskuragarri dauden Android produktuei buruzko iruzkinak eta iruzkin ugari daude. Galdu al zaizu?\nArtikuluaren bide osoa: Gadgeten berriak » General » Berri » Huawei P40 Pro - Unboxing eta lehen probak


IV. Plangintzaldia: Eusko Jaurlaritzako langileen balantzea • ZUZEU\nEuskararen erabileraren normalizazioa herri administrazioan txostenaren balorazio ezkorra egin dugu ELA eta LAB sindikatuek eta Tiraka taldeak:\nEusko Jaurlaritzak orain arte egindakoaren balantzea porrota da.\nPorrot horren arrazoietako bat da sail bakoitzak bere aldetik lan egin duela, edo ez duela lanik egin. Horrenbestez, Jaurlaritzak «plan nagusi» bakar bat izatea lehenetsi behar litzateke, besteen gainetik.\nPSEren ardurapean igaro da gehien bat IV. Plangintzaldia (Argazkia: Deia)\nNormalizazio planak ezin dira sail bakoitzeko arduradunen gogoaren baitan egon. Hamabost urtez irizpide horiekin lan egin da, eta bide hori antzua gertatu dela agerikoa da. Sailek «erakunde bakartuak» balira bezala lan egiten dute lan, kasurik onenean.\nHori zuzentzeko, plan nagusi bat ezarri behar luke Eusko Jaurlaritzak, Hizkuntza Politikarako Sailburuordetzak gidatuta, betiere sailen eta beste erakunde publikoen errealitate zehatzetara egokituta. Halaber, sail bakoitzean ebaluazio osoak eta independenteak ezinbestekoak dira.\nJaurlaritzak eredu, branka behar luke beste erakundeentzat, ez popa, egun bezala. Egungo atakatik irteteko, planteamendua eta irizpideak errotik aldatu beharra dago.\nEbaluazio zehatzagoak behar dira, lehenik eta behin\nEuskararen erabileraren normalizazioa herri administrazioan izeneko ebaluazio txostenak ez ditu Jaurlaritzaren menpe dauden langile guztiak hartzen. Azterketatik kanpo geratu direnak azterketan sartu direnak baino gehiago dira, 60.000 langile inguru. Izan ere, Osakidetza, Hezkuntza eta Ertzaintza ez dira ebaluazio txostenean sartu.\nZergatik eskaini da administrazio guztietako emaitzen bataz bestekoa?.\nEzin dira alderatu Eusko Jaurlaritza eta udalak, edo udalak eta Foru Aldundiak. Oso erakunde ezberdinak dira, bai neurriz, bai jardunez, bai baliabidez ere.\nBestalde bost erakunde publikotatik batek, garatzeke soilik ez, euskara plana onartzeke izatea legez bete beharrekoa den arren, ez da saltoka hasteko modukoa, hala aurkeztu bada ere.\nAzpimarratu nahi genuke, plana onartzea eta plan hori garatzea ez direla gauza bera, alabaina, euskara planen betetze maila ez da neurtu, jakin arren erakunde guztiek ez dituztela helburuak berdin zehaztu, bakoitzak bere erara baizik. Izan ere, Administrazio batzuek plan “osoak” garatu dituzte, beste batzuetan unitate jakin batzuetara mugatu dira, eta beste batzuetan, hori ere ez.\nArduradun politikoek dute euskararen erabileraren giltza erakunde publikoetan\nLangileei jarduna euskaraz betetzeko eskatuz gero, ikaragarri haziko litzateke euskararen erabilera, egun batetik bestera, planik onartu gabe ere.\nBalantzea egitean, ostera, arduradun politikoek langileen hizkuntza gaitasunean eta erabileran jarri dute arreta bereziki, agintarien hizkuntza gaitasunari, erabilerari eta ardurari zeharka begiratuz.\nEuskara teknikarien ekimenaren eta langileen borondatearen bizkar utzi dute arduradunek euskararen normalizazioa Eusko Jaurlaritzan. Horren eraginez, hainbat teknikari «erre» egin dira, babesik eta laguntzarik ezaren ondorioz. Badira egoerarekin etsita, lanpostua aldatu duten teknikariak edota dimisioa aurkeztu duen arduradunik ere.\nHorrela ez goaz inora. Norabide aldaketa ezinbestekoa da Eusko Jaurlaritzan.\nBalantze osoa hemen:\nDaniel Mundet: "Katalanaren kontra egiten duen estatua daukagu, aldekoa izan beharrean"\nZer duzu buruan “IV. Plangintzaldia: Eusko Jaurlaritzako langileen balantzea”-ri buruz\nIban Tustan 2013-07-11 13:54\nEAJ-k idatzi du PSEren agintaldiko “lorpenen” balantzea. Dena ongi omen dabil.\nZein ondorio atera behar dugu? EAJ eta PSEren hizkuntz politika bat eta bera direla?


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 10 / 21\nUrtean Zeharreko 29. astea\n2019ko Urriaren 21, Astelehena\nEBANJELIOA ( Lukas 12, 13-21 )\nAldi haretan, jente-arteko batek esan eutson Jesusi:\n- «Maisu, esaiozu nire anaiari, erdibana egin daiala nigaz senipartea».\n«Gizon, nok jarri nau Ni, zuon artean epaile edo erdi-banatzaile».\nEta jenteari esan eutson:\n- «Hara, alde egizue ondasun-gose guztitik. Izan ere, ez dago inoren bizia, asko eduki arren, daukazan ondasunetan».\nEta parabola hau esan eutsen:\n- «Gizon aberats baten soloak frutu ugari emon eban; eta honan inoan berekautan: “Zer egin orain? Nire frutuok non sarturik ez daukat”. Eta esan eban: “Hauxe egingo dot: nire sabaiak bota, eta handiagoak egin; eta hantxe gordeko dodaz neure gari ta ondasun guztiak”. Eta esango deutsat neure buruari: “Ea, mutil! Badaukak ondasunik asko, urteetarako gordeta; ago nasai: jan, edan eta egik jai!”.\nBaina Jaungoikoak esan eutson: “Zoro hori! Gaur gauean datoz zure biziaren bila; eta norentzat izango dira pilatu dozuzanak?”.\nHorixe jazoten jako, ondasunak beretzako batuta, Jaungoikoarentzat aberats ez danari».\n- Jesusek, testigantza emon behar danean, adorez jokatzeko konbidatzen gaitu, Espiritu Santua lagun dala; ondoren, ezezagun baten eskarira, zikoizkeriaren aurrean kontuz ibilteko irakasten deusku, eta parabola xume ta argitsu baten bidez baieztatzen dau bere irakatsia.\n- Ezezagunaren eskabideak askori hur-hurretik ikutu deutsen arazo bat da, anaiarteko haserre eta eztabaida askoren sorburu: “Maisu, esaiozu nire anaiari, erdibana egin dagiala nigaz senipartea” (13. a.). Baina Jesusek ez deutso erantzunik ere emoten (14. a.), bere misinoa guztiz bestelakoa da eta. Jesusen erantzuna, eskaria zeharka ukatu ondoren, jakiturizko irakatsi bat eskeintzen dau, Biblian zehar oso ezaguna, zikoizkeriaren aurrean kontuz ibilteko ohartuz, bere kasu guztietan: pekatu-grina nagusi hau beti zelatan dagoalako nor zelan harrapauko. Jesusen irakatsiak zerikusi asko dauka aberastasun eta pobretasunaren arteko arazoetarako, edo-eta, areago, aberastasuna azpimarratzen dau, gizaki eta kristau izena egoki daroan batenzat beti dalako arrisku larria: “Izan ere, ez dago inoren bizia, asko euki arren, daukazan ondasunetan” (15. a.).\n- Parabolea (16-21. aa.) gai bardina argitzera dator. Erakusgarria da parabolako protagonista dan aberatsaren hasierako bakarrizketa: bere berbetan burubako lez agertzen da, eta, horregaitik, bizitzaren aurrean egindako aukeretan tentelkeriz jokatzen dau. Berbak euren esangura arruntean hartuta, hemen ez da bere portaerako pekaturik aitatzen; hori barik, bere jokaera eta aukeraren huskeria eta zentzunbakokeria azpimarratzen ditu, pilatu dituan ondasunetan uste osoa jartean. Era berean, esanguratsua da azkenaldiko Jaungoikoaren parte hartzea (20. a), gizon aberats eta burubakoaren jarrereari berehalako baten erantzun zorrotza emonez. Aurrera baino lehen, puntu bat azpimarratu behar dogu hemen: zetan dagoan gizon aberatsaren zorakeria: batez ere, ez dauala konturik atera zer jazoko jakon hil-ondoren. Ondasunetaz bizitza honetan gozatzea besterik ez dau izan gogoan, gerorako ere hortik onuraren batzuk jasoko ditualakoan.\n- Badihardu Jesusek irakasten eta bere jarraipenerako BIDEA erakusten. Eta ez da katigatzen edozelako huskerietan; Berak balorerik sakonenak nabarmentzen ditu, gaurko ataltxoan lez, parabola xume baizen argitsu bat erabiliz. Zikoizkeria eta neurribako diru-gosea giza-bizitzarako arrisku larritzat joten dau eta jarraipenean pozik irauteko. Izan ere, Jesus Berak ere erradikaltasunez bizi izan eban pobretasuna, ondasunetatik aske, eta hauxe erakutsi eutsen ikasleei ere.\n- Eta pobretasun eta eskuzabaltasun hori ulertu ahal izateko, Jesusen eritxiz, hemengo bizitzatik “haruntzago” begiratzea beharrezko da. Izan ere, ez dau pekataritzat “kondenatzen” parabolako gizona, ezpabere “gerokoaren” ardura barik bizi dalako munduko bizitzan. Holan dala, eta horregaitik zorotzat joten dau bere itsukeriagaitik. “Pilatu ondasunak Jaungoikoaren aurrean” (21. a.), hori da benetako ondasunez jabetzea, hemengo ondasunetatik aske biziz.\n- Gaurko Ebanjelioko irakatsiak benetan eragiten deutso gure bizitzeari azpi-azpitik, arrisku larri batek gure bizitzak hondatzeko arriskuan ipinten ditualako, areago Jesusen jarraipenerako bidean. Diruaren eta ondasunen morroi ez izatea, horretarako egiten deusku dei; bestelan, “zoro” eta “burubakoen” artean jarteko arriskuan nengoke, merezidu daben ondasunen alde ez jokatzearren. Anai-arreba horrek, zer deritxazu?\n“Jesus Jauna, bizitzak erakusten deust errazoia dozula eta ez dirala ondasunak zoriontsu egiten dabenak, besteei emondako eta eurakandik hartutako maitsunak baino. Eskerrak zure maisu-irakatsi ederragaitik."


Boiseko Eloise Garmendia Bieter Katedrako 2017ko programa abian jarriko da egunotan | Etxepare Euskal Institutua\nBoiseko Eloise Garmendia Bieter Katedrako 2017ko programa abian jarriko da egunotan\nEtxepare Euskal Institutuak Boise State Universityn duen Eloise Garmendia Bieter Katedrako programa Martxoaren 4an eta 11an jarriko da abian. Iñaki Goirizelaia izango da aurtengo eskolak eskaintzeko arduraduna, euskal diaspora zabalena biltzen duen hiriko 35 ikasleri.\nKurtsoak 40 urteko diktaduraren ostean euskaldunek beren nortasuna berindartzeko egin duten lanean sakonduko du. Estatu politikoa sortzeko proiektuak ekarri zuen hezkuntza sistema arrakastatsu eta egitura publiko berritzailea sortzea Europako testuinguruaren baitan, eta hain zuzen ere hortaz mintzatuko da Goirizelaia.\nGainera, martxoaren 8an katedraren irekiera ekitaldia antolatu da; bertan Boise State Choir eta Boise Basque Choir koroek euskal kanten emanaldia eskainiko dute, eta jarraian argazki erakusketa inauguratuko dute: “Barne indarra: euskal emakume etorkinen erretratuak”.\n2015eko uztailan sinatu zen Eloise Garmendia Bieter katedra abiarazi zuen hitzarmena. Urtero irakasle ezberdina gonbidatzen duen katedraren oinarriak finkatzen ditu hitzarmen horrek, euskara eta euskal kulturarekin harremana duten gaien irakaskuntza eta ikerkuntza bultzatzeko asmoz.\nKatedrak Boiseko alkatearen –David H. Bieterren, euskal lurraldetik kanpo euskara dakien alkate bakarraren- amaren izena darama, euskal kulturarekiko izandako konpromisoagatik eta komunitatean jokatutako rolarengatik. Katedra berri honek euskara eta euskal kulturaren irakaskuntza indartzen du Boise State University-n, Boise hiriko nukleo garrantzitsuaren testuinguruan.\nIkusi esteka honetan unibertsitatean euskal ikasketen baitan antolatutako ekintzak.


Euskal Osasun Zerbitzuan Berdintasun Plana ezartzeko benetako urratsak eman behar dira | LAB SINDIKATUA\nZerbitzu Publikoak Osasungintza Euskal Osasun Zerbitzuan Berdintasun Plana ezartzeko benetako urratsak eman behar dira\nEuskal Osasun Zerbitzuan Berdintasun Plana ezartzeko benetako urratsak eman behar dira\nOsakidetzako Berdintasun Batzordea osatzeko lehengo bilera egin da. LABek parte hartu du negoziazio kolektiboaren barruan Osakidetzak proposatu zuen batzorde honetan. Honekin batera beste bi proposatu zituen Osakidetzak: Lan Arriskuen Prebentziorako ( dagoeneko bildu dena) eta Euskara Batzordea, aste honetan bertan ere deituta dagoena.\nAzkenik, Osakidetzak ekin dio Berdintasun Egitasmoa ezartzeari haren Antolakuntzan; horri onuragarria deritzagu, aspaldi onartu zirelako Berdintasun Legeak, EAEn 2005. urtean eta Espainiako Estatuan 2007.ean; hortaz, esan dezakegu, Egitasmo honi aspaldi ekin behar zitzaiola.\nKontuan hartu behar da egun arte hartu diren erabakiak eznahikoak izan direla, izan ditugun emaitzak ikusirik. Beraiek eman dituzten datu batzuk ekarrita, esan, emakumeak ia langileen %80a izanik, ikus dezakegu buruzagitzako lanpostuak emakumeez baino, gizonezkoez osatuak daudela, lanaldi murriztuen %89,20a emakumeei egiten zaiela. Honek dakar, honetan sortzen den soldata-arrakala emakumeen kaltean dagoela %24,44an. Horri gehitu behar diogu, besteak beste, emakumeen behin-behinekotasuna gizonena baino handiagoa dela (% 38,55a eta %28,58a hurrenez hurren).\nHonen guztiaren kasuistika, gehienetan, zaintzari lotzen zaio, eta Osakidetzak berdintasunez aipatzen digunean, gogora datozkigu lanaldi murriztapena eta lan-utzialdi zatitua lortzeko, hizkera sexista eragozteko, “kristalezko sabaiak”, haurdunaldiak eta kontratazioa salatzeko… izan ohi ditugun hamaika eragozpen.\nGeneroen araberako rolak ezerezteko eta erantzunkidetasun kanpainak bultzatzeko egin den ahalegin urriak goian aipatu emaitzak dakartza, ardura publiko eta pribatuen baturako lanketa integratzailea egitearen aldeko hautua ez delako ari hartzen.\nEz dugu mintzatu behar familia-kontziliazioaz, bizitza-kontziliazioaz baizik. Pertsona guztiak elkarren menpekoak gara. Ez dago zaintzarik gabeko bizitzarik, eta hauek, batik bat, emakumeei egokitzen zaizkie. Datuok esanguratsuak dira. LABek badaki, paperean behintzat, emakumeoi aukera berdinak egokitzen bazaizkigu ere, hura ez dela errealitatean islatzen, gizarte-egiturak gure lanaren oraina eta geroa baldintzatzen dituelako. Horrela, sinestarazten zaigu gezurrekoa den berdintasun egoera batean bizi garela, eta gure lanpostuetan aurre egiten ez badugu, ez dugulako nahi, edota urratsik egiten ez dugulako izan ohi dela, saihestuz hura ezinezko egiten duten egiazko eragileak.\nBerdintasun egitasmo hau, zeinetan diagnostikoa egiteko orduan ere langileok zein eragile sozialak baztertuak izan garen, Osakidetzaren irudia garbitzeko aitzakia baino gehiago izan behar da, hau da, epe labur zein ertaineko neurri zehatzen bitartez benetako hobekuntza eta emaitzak eskuratzeko giltzarria.


Grupo Vasco del Capítulo Español del Club de Roma – Grupo Vasco – Club de Roma\nErromako Klubaren Espainiako Kapituluaren Euskal Taldea sortzen da pertsonetako sail baten ekimenaz, Euskadi mailara lan egitea erabakitzen dutenetako, eramateko Topa Topics antolaketa honen.\nErromako Kluba gobernuz kanpoko erakundea da, prospektiba lantzeaz gainera mundu osoan zehar garapen-mailak hobetu gurarik diharduena.\nBakea eta garapen arduratsua suspertzeko lankidetza bila, kulturaz, gizarteaz, zientziaz, teknologiaz, ekonomiaz, ingurumenaz, giza-segurtasunaz zein nazioarteko legeriaz.\nPosted: 4 maiatza, 2022\nDatorren maiatzaren 20an, Erromako Klubeko Euskal Taldeak hitzaldi-eztabaida berri bat antolatu du Cristina Maruri artista, idazle, argazkilari eta bidaiari solidarioaren hitzaldiarekin. Marurik munduko emakumeari buruz duen ikuspegia emango digu, planeta osoko herrialdeetan zehar egindako esperientziaren emaitza gisa eta baldintza guztietako emakumeen bizi-egoera bertatik bertara ezagututa.\nIrakurri Gehiago 0 comments\nPosted: 2 maiatza, 2022\nJoan den apirilaren 29an, Erromako Klubeko Euskal Taldeak beste hitzaldi-eztabaida bat egin zuen Euskadiko garraio-azpiegiturei eta mugikortasun iraunkorragoa lortzeko aurkezten diren erronkei buruz hitz egiteko. Horretarako, José Félix Basozabal, 1980tik Administrazio Publikoari atxikitako Garraio eta Herri Lanetan aditua, dugu.\nPosted: 21 martxoa, 2022\nJoan den martxoaren 18an, Erromako Klubeko Euskal Taldeak beste hitzaldi-eztabaida bat antolatu zuen Eva Ferreira Euskal Herriko Unibertsitateko errektorearen partaidetzarekin.\nPosted: 19 otsaila, 2022\nEnrique Monasterio EVEko Berrikuntza eta Garapeneko zuzendaria Erromako Klubeko Euskal Taldearen topaketa baten protagonista izan zen joan den otsailaren 18an. Bertan, eredu energetiko berria aztertu zuen, energia agorgarrien mundu batetik agortzen ez diren beste mundu baterako trantsizioa dena.\nPosted: 2 martxoa, 2022\nPosted: 7 urtarrila, 2022\nErromako Klubaren erreakzioa EBren jarduera jasangarrien taxonomia proposamenaren aurrean\nPosted: 10 azaroa, 2021\nPosted: 31 urria, 2021\nPosted: 23 iraila, 2021\nPosted: 10 abuztua, 2021\nPosted: 5 abuztua, 2021\nPosted: 23 uztaila, 2021\nPosted: 21 uztaila, 2021\nPosted: 13 uztaila, 2021\nPosted: 28 ekaina, 2021\nErromako Klubaren Espainiako Kapituluaren Euskal Taldea 1996an jaiotzen da, Erromako Klubaren ideiak ezagutuz, eramateko Euskadi mailara lan egitea erabakitzen duten pertsonetako sail baten ekimenaz Topa Topics antolaketa honen.\nErromako Klubaren Espainiako Kapitulua Asoziazioa da, irabazteko asmorik eta, Konstituzioko 22 artikulura hartutako iraupen mugagaberik gabe kendutako, Gobernatzeko Ministerioaren erabakiak eguna aitortutako 1977ko martxoaren 31 eta 17.972 zenbakiarekin Asoziazio Erregistroan erregistratuta espainiar kulturala Nazionala Barne Arazoetako Ministerioaren.


Euskara ikasteko aurrez aurreko ikastaroa | | MondragonLingua Formación\nAurrez aurreko euskara-ikastaroa\nGure zentroetan, ahozko komunikazioa ardatz daukaten euskara-eskolak.\nAstean 2, 3 edo 4 ordu\nTalde txikiak edo banan-banan\nEuskara MondragonLinguarekin ikastearen abantailak\nML Adapta sistema\nGure ikasketa-sistemari esker, euskarazko elkarrizketa-eskoletara hobeto doakizun unean joateko aukera izango duzu. Zuk zeuk antolatuko duzu zure beharretara gehien egokitzen den ordutegia. Horrez gain, IKASGELA BIRTUALEKO eskolekin ere konbinatu ahalko duzu.\nEskola bakoitzak helburu zehatza du, euskara hitz egiten ikasteko alderdi garrantzitsuenetara bideratua. Egunen batean ezin bazara eskolara etorri, erraz berreskuratu ahalko duzu, eta ez duzu ikastaroaren erritmoa galduko.\nGure aurrez aurreko euskara-ikastaroekin 15 egun eta 2 hilabete bitarteko etenaldi didaktikoa eska dezakezu. Eskolak zuk nahi duzunean hasi ahalko dituzu. Hori bai, lehenik eta behin ahozko proba bat eta idatzizko beste bat egin behar dituzu zure hasierako maila ezartzeko.\nAurrez aurreko euskara-ikastaroa ML Adapta sistemaren araberakoa da: eskolara hobeto doakizun ordutegian joateko aukera izango duzu.\n9 hileko iraupena duen ikastaroa da, eta astean 2, 3 edo 4 ordu ematen dira, ahozko komunikazioari batez ere garrantzia emanez, eta A2 mailatik C1 mailara arteko talde txikietan.\nEskolak modularrak dira: haietariko bakoitzak helburu zehatz bat du. Horrela, egunen batean ezin bazara eskolara etorri, ez duzu ikastaroaren erritmoa galduko.\nGainera, ikastaroan zehar aholkuak eman eta zalantzak argituko dizkizun tutore baten laguntza izango duzu. Halaber, hainbat ikasle izango dituzu eskura, eta haiekin zailtasunik gabe hasiko zara euskaraz mintzatzen.\nZure hasierako maila ezarriko duten idatzizko eta ahozko proba bana egin ondoren, nahi duzunean has zaitezke.\nML Adapta sistemak aurrez aurreko eskolak Skype edo bideokonferentzia bidezko eskolekin konbinatzeko aukera ematen du, zuk hala nahi izanez gero.\nHome » » Euskara ikasteko aurrez aurreko ikastaroa


Donostia 2016 | Programazioaren zati bat aurerratuko du otsailean\nDonostia 2016k programazioaren zati bat aurerratuko du otsailean\nElkarrizketak eta Energia-olatuak ildoek itxiko dute kultur programaren egitura, Bakearen Itsasargia, Ahotsen Itsasargia eta Bizitzaren Itsasargia gai-ardatzen baitan dauden jarduerekin batera.\nDonostia 2016 Europako Kultur Hiriburuaren Bulegoak ekimenaren kultur programa itxitzat eman du bi programazio-ildo berriri esker: Elkarrizketak eta Energia-olatuak. Bi ildo berri horiek hiriko ekitaldien ohiko agendarekin Hiriburutzak duen lotura eta herritarren parte-hartzea sustatuko dute, hurrenez hurren.\nBi ardatzak proiektuaren programazio-arlo nagusiak diren Itsasargiei gehitu zaizkie eta, horrenbestez, itxitzat jo dute DSS2016EUren programazioaren behin betiko bizkarrezurra.\nItsasargiak hiru edukiontzi tematiko dira, eta hogeina jarduera hartzen ditu bakoitzak bere gain. Bakearen Itsasargiak elkarbizitza sustatzera bideratutako proiektuak hartzen ditu, eta giza eskubideak, elkarbizitza, elkartasuna, identitatea eta aniztasuna ditu ardatz.\nBizitzaren Itsasargiak, berriz, bizitza hobe eta osasungarri baten garapenera bideratutako jarduerak programatuko ditu, eta ongizatea, feminismoa, hirigintza, geografia komun europarra edo ondare naturala hartuko ditu hizpide.\nAzkenik, Ahotsen Itsasargia adierazpen eta jarduera artistikoei eskainiko zaie. Itsasargi honetako proiektuek adierazpena, transmisioa, kulturartekotasuna, memoria eta itzulpena lantzen dituzte.\nEduki horiei Elkarrizketak izeneko ildoa gehitzen zaie, eta 2016ko Kultur Hiriburutza hiriko kultur agenda ofizialarekin uztartzeko jartzeko eta elkartrukearen ahalmen sortzailearen inguruko proiektu zehatzak martxan jartzeko diseinatu da.\nIldo honek baitan hartzen dituen jarduerak, besteak beste, DSS2016EUren lantaldeak eta Zinemaldiak, Hamabostaldiak, Heineken Jazzaldiak, dFERIAk edo Dock of the Bay musika-dokumentalen zinema-jaialdiak elkarrekin sorturikoak izango dira.\nDSS2016EUren kultur programa ixteko "Energia-olatuak" izeneko ildoa prestatu dute: herritarrei euren proiektuak proposatzeko gonbita egiten die, ondoren finantzatu eta Europako Kultur Hiriburutzaren programazioan sar daitezen.\nBake ituna: Artearen historian bakeak ezagutu dituen irudikapenei buruz Europan inoiz antolatu den erakusketarik handiena, Donostian eta beste hiri batzuetan zabalduko dena.\nUda-gau bateko ametsa: Iratxoekin eta maitagarriekin batera ikus-entzule zein antzezle izatea, Shakespearen lan hilezkorrean. Cristina Enea parkeak eskaintzen duen testuinguruan antzeztuko da lana, bere egilea hil zela 400 urte betetzen diren urtean.\nAntzerki foruma: eta hik zer?. Antzerkiak eskaintzen duen indarra enpatia sustatzeko erabiltzea proposatzen da, ikus–entzulea lanaren eta, beharbada, bere errealitatearen antzezle eta egile bihurtzen duten antzezpenen bitartez.\nGR2016: Gipuzkoa, Nafarroa, Araba eta Bizkaiko paisaia naturaletatik diseinatutako ibilbidea, gure ondare ekologikoa ezagutzeko. Europako Kultur Hiriburuaren lurraldean luzatzen den Ibilbide Luze bat osatu da, adierazpen artistikoz beteta dago eta 2016an aurkeztuko da, udaberritik udazkenera bitartean.\nEmusik 2016: Europako historiako musikari-elkartzerik handiena. Europako 26 herrialdetako 10.000 interpretatzaile gazte baino gehiagok musikaz beteko dute Kultur Hiriburua, mila bat kontzerturen eskutik. Ekimenarekin amaitzeko, parte-hartzaile guztiek emanaldi bikain bat eskainiko digute.\nTime Machine Soup: Happening multisentsorial honetan diziplina eta hizkuntza artistiko desberdinak nahasten dira. Denboran atzera egingo dugu pixkanaka, bidaia atzeragarri batean.


AD + HERRIA = ABERRIA - N @ Z\nGaur ari dira ospatzen euskal abertzaleak euren aberri eguna. Bistan da “abertzale” hitzak berak zer esan nahi duen; hots, abertzaleek aberria izan eta maitatu egiten dutela, eta haren aldarrikapena egiten dutela lau haizeetara. Abertzale horietako batzuek, ordea, beharbada ez dute jakingo “aberri” hitza neologismo hutsa dela, “hizperria” alegia, bere garaian Sabino Arana Goiri jaunak asmatutakoa, beste asko bezala.\nLatinezko AD aurrizkiari HERRI euskal hitza erantsita sortu zuen Sabinok euskarak ez zeukan kontzeptu hau. Erdarazko PATRIA hitza litzateke horren parekoa eta, beraz, “patriotak” lirateke abertzaletzat euren burua dutenak. Hau da, gaur egun “nazionalista” esateko “abertzale” terminoa erabiltzen dute askok eta askok, baina, apika, ez dakite azpian, etimologia ezkutuan, patria bezalako kontzeptu nahasi eta militarra ari direla aldarrikatzen. Berdin gertatzen da, jakina, jeltzaleekin: JEL (Jaungoikoa eta Lege zaharra) + ZALE. Ez dut uste jainkotasunak naziotasunik emango digunik, ez niri behintzat.\nNeu ere izan nintzen abertzale (ez jeltzale) eta, noiz edo noiz, halako ospakizunen batean ere izan naiz; aspaldi batean baina (artean euskararik ez nekiela). Gerora, konturatu nintzen nazioa eta aberria kontzeptu ezberdin bi direla eta, maiz, ez dela komeni nahastea. Estatua eta nazioa ezberdinak diren neurri berean, edo handiagoan, dira ezberdinak nazioa eta aberria ere. Eta, zer esanik ez, ez dut ezelako loturarik ikusten jainkotasunaren eta lege zaharren artean. Eta, gauzak horrela, koherentziaz jokatzea komeni da, naziozale izatekotan.\nHorrexegatik “sortu” nuen nik NAZIOZALE kontzeptua, inongo hiztegitan agertzen ez dena (arruntenetan ez, behintzat). “Nazionalista” hitza, ordea, bai jasotzen dute hiztegiek, baina agerian da “nacionalista vasco” esateko abertzale hitza erabiltzen dela gehienbat; zentzu mespretxagarri batez erabili ere, espainolistek behintzat. Eta, egia esanda, uxagarria ez, baina usatu samarra bai da termino hori; erabiliegia, alegia.\nEgun, edonor izan daiteke abertzale, inkoherentziarik handienetik abiatuta ere. Abertzale askok eta askok, adibidez, ez dakite euskararik, eta ez dute ezertxo ere egin (ezta egingo ere) ikasteko; beste batzuek zertxobait edo askotxo ikasi bai, baina ez euskaraz bizitzekotan; eta beste batzuek, euskaraz ederto jakin arren, ez dute normalean erabiltzen eguneroko bizimoduan, ez eta aberri-egun, ibilaldi, herri-urrats eta halakoetan ere. Jakina, bestalde, badaude abertzale erabat koherenteak direnak, Euskal Herri euskaldun eta independente bat egunean-egunean sortzen ari direnak. Nik horiei, ordea, ez diet abertzale esaten, naziozale baizik.\nGaur egun, urruntasunetik bizitzen dut nik aberri eguna. Ez naiz motibatuta sentitzen ezelako ospakizunetan esku hartzeko, eta, neure Euskal Herri ttipi honetatik, naziotasuna sortzen segitzen dut, egunean-egunean, oraintxe blog honetatik ari naizen bezalaxe. Izan ere, ondo dago euskal estatua eraiki nahi izatea, neuk ere nahi dut burujabetasun politikoa, baina, gerora, estatu horrek zutabe sendoak izan eta betiko iraun dezan, benetako abiapuntua behar du: euskal nazioa. Naziotasunetik eraiki behar dugu Euskal Herria, tipi-tapa, egunero eta koherentziaz eta, egunen batean, akaso, EUSKAL NAZIO EGUNA ospatuko dugu denok batera, naziozale guztiok.\naberri_eguna abertzale eh jeltzale nazionalista naziotasuna naziozale


Excel-en kolorea duten formula-gelaxkak laster azpimarratu\nFormulak oso baliagarriak dira Excel-eko erabiltzaileentzat, batzuetan, formula-gela guztiak nabarmendu nahi dituzu, begirada bat erraz ikusi ahal izateko. Duzu bada Kutools for Excel, Bere batera Lanerako diseinua Erabilgarritasuna, uneko liburuko formula guztiak nabarmendu ditzakezu klik batekin.\nKlikatu Kutools gehiago >> Lanerako diseinua, Eta berri bat Diseinua fitxa zinta agertuko da, ikusi pantaila-argazkiak:\n1. Ireki laneko orria zein formulak nabarmendu nahi dituzun.\n2. Aplikatu erabilgarritasun hau klik eginez Kutools gehiago > Lanerako diseinua, Eta berri bat Diseinua fitxan zinta agertuko da eta, ondoren, sakatu Nabarmendu formulak Aukerarako ikusi taldea, ikusi pantaila-argazkia:\n3. Uneko liburuko formulen gelaxkak aldi berean nabarmendu dira.\n1. klik Nabarmendu formulak funtzioa desaktibatuko da.\n2. Itxi egiten baduzu Lanerako diseinua, nabarmendu eginbide hau desgaitu egingo da.\n3. Nabarmendu kolorea zehaztu dezakezu, egin klik Ezarpenak azpian Diseinua fitxa, eta Diseinuaren tresnak. Ezarpenak Elkarrizketa-koadroa, blokeatutako barrutia, ezkutuko formulak, formula eta barrutiaren izena nabarmentzeko kolorea aukeratu dezakezu, ikusi pantaila-argazkiak:\nDemostrazioa: Formula-zelulak Excel-en kolorez prestatzeko laster-marka nabarmendu


Petición · Getxo Zinemak: HANDIA pelikula euskaraz ikusi nahi dugu Getxon · Change.org\nHANDIA pelikula euskaraz ikusi nahi dugu Getxon\nEsta petición ha conseguido 1.519 firmas\nGetxon Euskaraz ha iniciado esta petición dirigida a Getxo Zinemak\nGetxo Zinemetan HANDIA pelikula gaztelerara bikoiztuta eskaintzen ari dira, sesio guztietan. Ez dago euskaraz, bere jatorrizko hizkuntzan, ikusteko aukerarik. HANDIA pelikula euskaraz sortutakoa da, baina zinemako arduradunek / banatzaileek erabaki dute gaztelerako bertsioa proiektatzea, euskarazko bertsioan azpitituluak jar daitezkeen arren.\nBeste behin ere, euskaldunok arrotz gure herrian. Loreak filma "Flores" bihurtu ziguten orain dela pare bat urte Getxon. Nahikoa da. Ez dugu gure herritik alde egin nahi euskal zinemaz gozatu ahal izateko.\nHonen aurrean, beraz, eskaera zuzena egiten diogu Getxo Zinemakeri: ez dugu "Gigante" ikusi nahi, HANDIA ikusi nahi dugu. Eta urte osoan zehar ere, kalitatezko zinema ikusi nahi dugu euskaraz.\nAsko baldin bagara, asko garela erakusten badiegu, euskaraz programatzera behartuko ditugu. Bada, sinatu eta zabaldu!\nGetxon ere, euskarazko zinema gura dugu!\nGetxo Zinemak: HANDIA pelikula euskaraz ikusi nahi dugu Getxon\nHoy: Getxon cuenta con tu ayuda\nGetxon Euskaraz necesita tu ayuda con esta petición «Getxo Zinemak: HANDIA pelikula euskaraz ikusi nahi dugu Getxon». Únete a Getxon y 1.518 personas que ya han firmado.


Euskarazko Produktuen Katalogo berria paperean eta interneten, haur eta gazteentzako ehunka produkturekin | MALERREKAKO MANKOMUNITATEA\nEuskarazko Produktuen Katalogo berria paperean eta interneten, haur eta gazteentzako ehunka produkturekin\nOsotara eraberritu den KATALOGOA.EUS webguneak 6.000 produktu baino gehiagoren erreferentziak biltzen ditu jada\nUrteko garai honetan seme-alabei edo ingurukoei euskarazko liburuak, musika edota jostailu eta jokoak erosi eta oparitzeko aukera paregabea izaten dela kontuan hartuz, Euskarazko Produktuen Katalogoaren edizio berria osatu dute, beste urte batez —aurtengoa 18. edizioa da—, Euskal Herriko 140 bat udal eta mankomunitatetako Euskara Zerbitzuk, tartean Malerrekako Euskara Zerbitzuak.\nBerrikuntza nabarmenak aurten\nBai web atariak zein paperezko edizioak, biak ere berrikuntza nabarmenak estreinatu dituzte aurten. Nobedaderik garrantzitsuena, seguruenik, webgunearen eraberritze sakona litzateke, diseinu berriarekin atondua, errekurtso gehiagorekin hornitua, tablet-etan ikusteko egokitua eta produktuen erreferentziak bilatzeko antolamendu berriarekin txukundua. Hartara, aurrerantzean bi atal nagusi izango ditu KATALOGOA.EUS webguneak: 0-12 urte bitarteko haurrentzako produktuekin osatua bata, eta 12-16 urte bitarteko gazteentzako produktuekin osatua bestea. Eta ez hori bakarrik, horietako atal bakoitzak hainbat baliabide eskaintzen ditu bi adin tarte nagusi horiei egokituak: intereseko web orrien loturak, kultura eta aisialdirako agenden loturak, eta Facebook eta Twitter sare sozialen bitartez jarraipena egiteko aukera. Halaber, webgune berriak aldi oro argitaratzen diren nobedadeen erreferentziak jasotzen dituen buletin elektronikora harpidetzeko formularioa eskaintzen du eta baita paperezko bertsioaren PDFa deskargatzeko manera ere.\nMilaka produkturen azalpenak, horien prezioak eta erosi nahi izanez gero, argitaletxeen denda birtualetara sartzeko aukera\nKATALOGOA.EUS urte osoan berritzen doan webgunea da, argitaratu berriak sartuz, deskatalogatu direnak kenduz eta, beraz, etengabe hazten ari da jasotako erreferentzien kopurua. Dagoeneko 6.000 produktu baino gehiago biltzen ditu 2 atal nagusien artean.\nBehin bilaketa egin ondotik, produktu bakoitzaren fitxan, hari buruzko daturik garrantzitsuenak ikusiko ditu erabiltzaileak (azalaren irudia, titulua, autorea, argitaletxea, produktuari buruzko azalpena, argitaratze urtea, prezioa…) eta, bakarren bat begiz joz gero, argitaletxearen denda birtualera sartzeko manera izango du ‘non eskuratu’ botoian klikatuta. Azken finean, horixe baita KATALOGOA.EUSen helburua: merkatuan aurki daitezkeen euskarazko produktuak erabiltzaileen eskura modu erraz batean jartzea.\nPaperezko edizioak 125.000 ale\nEgunotan banatuko dira paperezko edizioaren 125.000 aleak Araba, Bizkaia, Gipuzkoa eta Nafarroan, iaz baino bost mila ale gehiago. Edizio digitalean ez ezik, paperezkoan ere antzeman daitezke gorago aipatu diren berrikuntzak. Sekula egin ez den bezala, aurten lehen aldiz bi azal izango ditu paperean editatzen den katalogoak: azal batek sarbidea ematen die 12-16 urte bitarteko gazteentzat eskaintzen diren produktuei, eta beste aldeko azalak 0-12 urte bitarteko haurrentzako produktuei eta gurasoentzako materialei. Aurkezpen berri honi esker produktuen bilaketa nabarmen errazteaz gain, nortasun propioa ematen zaio adin tarte bakoitzari. Jakina, paperezko edizioak ez ditu jasotzen KATALOGOA.EUS webgunean jasota dauden 2016ko produktu guzti-guztiak, atalka antolatutako hautaketa bat baizik: musika, DVD-filmak, aldizkariak, komikiak, liburuak, jostailu eta jokoak eta gurasoentzako materiala.


Lizarrustiko aterpetxean zegoen -ez dakit oraindik bertan den-. Eta uste dut gaur arte kasik ez dudala jakin zergatik bere irudi guztien artetik etortzen zaidan beti gogora koadro hura.\nEgonean daude artzaina eta ardi-txakurra. Biak elkarren aldamenean eserita. Esertzeko postura eta patxada bera dutela esango nuke. Begiradan antzematen zaie.\nKoadro harentzat haiku bat egin beharko banu, hauxe idatziko nuke:\nArtzaina, makila eta ardi-txakurra.\nIzenburu bat jarri beharrean banintz, berriz, beste hau idatziko nuke:\nAspaldi ez dut koadroa ikusi eta,egia esateko, ez nuke lepoa jarriko. Agian makilarik ez da argazki hartan...baina nik halaxe gogoratzen dut. Eta zergatik gogoratzen dudan horrela pentsatzen jartzean iruditzen zait argazkian nabarmentzen den egonarriagatik izan daitekeela, edota, altxatzeko behar dugun euskarri baten premia gogoratu behar dugulako. Egonarri hori, euskarri hori... Gema Arrugaetaren begirada da neuretzat. Eta zorretan horregatixe nago, artzain eta txakurrak begietan dutena, ikusteko gogoa, jakiteko gogoa, bizitzeko gogora islatua agertzen delako, Gema Arrugaetak kristalezko pantailan jasotzea lortzen duen begiradan. Eguzki-izpiak bezala, kristalak iragaiten dituzten begiradak.\nBaina argazki hark gogorarazten dit egun dugun Aralarren irudia kristalak pasatzen eta ikusten uzten digun irudia dela. Itxura batera Aralar mendietan ezer aldatu ez bada ere, Aralar izugarri eraldatua dagoela, lehen bezain enblematiko izaten jarraitu aurretik.\nNor ibiliko zen elurretan Aralarren, garai batean, galdutako aziendak eskuratzeko ez bazen? Elurretan ibili arren, ez al zion hotzak eta arriskuak miresmen-aukera gandutuko?\nHorregatik, iruditzen zait, Aralarri begira jartzen garenean, orain ikus dezakegun jende gabeko Aralar honi begiratzean, mende askoan ikusezina izan den Aralar honi begira, ez dugula ahaztu behar kristal hori: sukaldeko beroak lurrintzen duen kristala.\nOroitzea eta bizitzea\nZaldibitik non-nahitik abiatuta irits daiteke bat Eniriora. Auza Gaztelu eta Sastarri bereizten dituen sapalda gainean, eta Aralar guztian, bidez-bide joanda aurkituko dugu trikuharri, harrespil eta iruinarririk aski. Trikuharriak, orobat, arestian aipatutako inguruan: Ausokoin, Errekontaren Ean, Arantzadin, Agardin, Jentilarrin eta Arraztaranen. Jentilarri izenekoa da, inolaz, ezagunenetakoa eta esango nuke esanguratsuenetakoa ere badela.\nJentilarrik, Itsentsao eta Arraztarango etxolen inguruan, hiru metro luze dituen harri estalki baten pean 15 harlauza ditu. Trikuharri ikusgarria da bai bere egikeragatik eta baita bere kokapenagatik ere. Ikusgarritasun horrek bilakatu du, inolaz ere, trikuharria oroitarri. Gure aurrekoek, menderik mende Enirio inguruetan bizi izandako artzainek, ziotenez, han galdu ziren azken jentilak, eta hortik omen datorkio izena: Jentilarri.\nGure aurrekoek sarri esaten zutenez, garai hartan jentil handi eta indartsuak bizi ziren Aralar mendiko haitzuloetan. Behin batean, jentilak Argaintxabaletako belardian jolas batean ari zirela, gainera zetorkien laino miragarri bat ikusi omen zuten. Erraldoien parekoa izan arren, denak beldurtu egin omen ziren, eta ez omen zekiten zer egin. Jentilen arteko zaharrenarengana joan omen ziren orduan, erdi itsuturik leizezuloan zena, eta, hain izango ziren handiak jentil haiek, non atalarekin -hau da, ateak trankaz ixteko egurrekin- ireki omen zizkioten begiak, zer gertatzen zen esan omen ziezaien. Jentil hark esan omen zuen orduan, «Galduak gaituk, Kixmi etorri dek» eta guztiak beldurrez Intsentsao izeneko basoan gorde omen ziren, beren buruaz beste egin eta Jentilarri hartan utziz beren arrastoa.\nBarandiaranek ere hala moduz jaso zuen 1917an kontakizun hori, Ataungo Jose Mari Auzmendiren ahotik, eta Bernardo Estornes Lasak ipuin hau, azken mairuena bezala, kristautasuna heldu zeneko oroitzapen-ipuinen artean sailkatu zuen.\nZerbait bazela garbi da. Oraindik ere zerbait badela ere bai. Estornes Lasak esan zuen -aspaldian ahaztu samar den “Mundua euskal erriaren gogoan” liburuki haietako batean- berak ezagutzen zuela jentilarri eta trikuharrien ondotik pasatzen zenean txapela kendu eta otoitzean egiten zuenik ere.\nAralar mendiaren gaina hartzen denean 1.100 metro inguruko altueran gabiltza, erdi-ordeka esate batera. Oidui eta Enirio aldetik, Errenaga eta Igaratzatik aurrera eginez ez da horren zaila San Migelera iristea.\nZaldibitik abiatuta egin ohi dugun ibilbidearen kontrako bidean egingo zuen, agian, kristautasunak bere etorrera. Goitik begiratuta, lerratuta bezala daude Jentilarri eta San Migel. Irizten diot, nire artean, Zaldibiko jentilek ikusi bide zuten izarra edota Ataungo jentilek ikusi zuten hodeia, kristautasunaren hodeia, San Migeldik zetorrela, eta atzeranzko ibilaldi honetan alderik alde bezala ikus dezakegula jentilen bizimodua eta sinesmena atzera egiten eta erlijio katolikoa aurrera hartzen.\nKixmi agertu zenean galdu omen ziren jentilak. Hala omen zioten batzuk Kixmi izar gainean ikusten zutela, «gure denbora joan duk»; eta beste batzuk ere antzeratsu, «Akabau da jende humano, eta heldu da perrua».\nAralarren alde banatan barreiatutako herrietan, ordea, asko dira elkarbizitza tematu baten oroitzapena gogorazten duten pasadizoak, gehienak elizak egin nahi eta ezin eginari buruzkoak, gehienak jentil eta kristauen artek harmoniei buruzkoak. Berastegin, Amezketan eta Ataunen ere nahiko lan ibili zuten eliza altxatzeko. Izan ere, kristauek egunez egiten zutena, gauez desegin egiten omen zuten jentilek. Eta Ataunen azkenean amore eman zuten kristauek, eta jentilek nahi zuten tokian eraiki omen zuten oraingo eliza, eta ez, nahi zuten bezala, orain hilerria omen dagoen tokian.\nNafarroa aldean ere halakoxe kontuak entzuten ziren. Behin, Urdiango artzain batek Bernardo Estornes Lasari esan omen zion, Aitziberko Andrearena bezala, San Migelgo eliza ere jentilek egina zutela, eta ipuinek diotena ez dute antza denez harriek gezurtatzen, eta askok diote orain San Migel dagoen tokia sakratua euskaldunentzat.\nSan Migelekiko atxikimendua Orixe-k “Euskaldunak” liburuan dioen bezala , ez da liburutik jasoa, ez bada «amen altzoan» ikasia.\nEuskaldunak mendi gainetatik ibar eta erreka ondoetara jaitsi ziren bezala jaisten da San Migel ere Nafarroako herrietara. Artzainak bezala itzultzen da gora berriro San Migelen irudia, bere garaia iristen denean.\n“Euskaldunak” liburuan hainbestetan aipatua den Jondoni Mikelen inguruan honela zioen Orixe-k:\nLarraun 'go otoitzak lurrin-ontzian\nbilduz lau aizetara\nGaur arte legon ziran odeiak\nernaltzen ditu gogara.\nAra, aurkez-aurke jarri bi odei\nBerin'dik Artxueta 'ra!\nZenbat gizaldik kokatu dute\nirudi ontan ezpaiña!\nZar ta aurrek oro, naiz ez ikusi\nbegiz Aralar'ko gaiña,\nBera jeisten da erririk erri\nAralar-mendi, zerua bera\nNaparroa 'ko Aingerua:\nItzul gaitezen Aralar'era\nSan Migeldik Baluartera\nAralarren aurkitu nahi dugu euskaldunok, sarri, lurrean paradisua. Baina ikusten ditugun monumentu megalitikoak edo bisitatzen dugun San Migel hori zeren arrasto dira, ordea, gaurko mendizale eta ibiltarientzat? Orain gure barrenak askatzeko paraje idilikotzat dugun Aralar gain honetan bi kultura, bi mundu ikuskera elkarrekin bizi izan diren arren, azken gizaldian modernotasun oro-suntsitzaileak ez ote ditu bina hala biak berdindu ipuin eta sineskerien mantapean?\nEntzun dut egun hauetan San Migelgo erretaula Baluartera eraman dutela, han, hiru hilabetez, arte sakro erakusketa batean ikusgarri izan dadin. Antza denez, oraingoan ez dute lortu jentil berriek, kristauek, egunez egiten dena gauez desegitea.Antza denez, sakratua ere ikuskizun bilaka daiteke.\nAraitz bailaran Uztegi\nOraindik bailarako biztanleen gogoan gordeta omen dago 1595ean Uztegin gertatutakoa . Bertakoak ez garenotako batzuk, 1983an, Pedro Oleak “Akelarre” filmean egin zuen lana buruan izango dugu, besteak beste filma nagusiki Araitz bailaran, Mailoek ixten duten bailaran , errodatu zelako.\nSorginen auziei buruzko oroimena sutan erretako hainbat eta hainbat emazte eta gizonen irudiz osatua da. Eta baita Inkisizioak herritar hauei emandako tratuaz ere . Euskaldunon oroimenean Zugarramurdi eta Durango izenean halako erresumina azaleratzen da larru-mintzetan.\nAraizko bailaran sorginkeria prozesuak eragingo zuen lurrikara, Intzako herria hurrengo mendeetan estali zuen lurrikara adinakoa izango zen, uste dudanez. Araizko bailaran Uztegi, eta Inkisizioaren ordez Errege Kontseilua hartu behar dira, hemen, gogoan. Orduko alkate ahalguztidunak, eta beti guztikoak Anduezako jauntxoak, Fermin Lodosakoak , deitu zuen Acevedo inkisidore gupidagabea, Burgosko semea berau.\nLodosako Ferminen aurrean hitz egiten aurrena Orexaneko Maria Migel izan omen zen, 26 urtekoa, eta berak egin omen zuen aurreneko kontakizuna: Araitz bailarako gehienak ibiliak zirela akelarrean, tartean Arribe eta Errazkingo apaizak; adin guztietako herritarrak, heldu, gazte eta haurrak.\nAraizko bailarako sorginen auzian, 1595ean, jende saldoa hil zen prozesuan barrena. Gehienak, ordea, Iruñean espetxean zirela, bertako egoera jasangaitzaren harian.\nEsan dugun bezala badirudi prozesu honetan Inkisizioa ez baizik eta Errege Kontseilua izan zela erantzule. Axola ote du? Ez dakit. Kontua da Araitz bailara, Gaztela eta Nafarroako erresumen mugan zela, eta mugalari izaera hori galdu zuenean bizibidea ere galdu zuela hein batean. Egoera politikoak, ordea, ez dira egun batetik bestera aldatzen. Alkate jaunak, bizi guztirako alkate zenak, Burgostik ekarri zuen inkisidore jauna, baina preso Iruñeko kartzelan sartu zituzten.\nBistan da, hala ere.Araizko bailarako biztanleek Aralarko larreetarako bidea nahiago zutela, nahiago zutela batzuen interes politikoen gainetik zegoen unioa: Aralarko unioa, XIV.mendeaz geroztik Aralarko larre, egur eta ehizaren erabilera kudeatzen duten herrien unioa deitu izan dena.\nMugak eta Unioak\nAralarren bi herenak Gipuzkoan daude eta hirugarren Nafarroan. Muga politikoek behin eta berriz eragin dute Aralarko unioetan, eta baita Parke naturalaren diseinuan ere . Izan ere, Aralarko Parke Naturala gipuzkoako lurraldean baitago.\nBaina Aralar mendiaren bi aldeen arteko harremanak etengabeak izan dira. Jose Garmendia zaldibitarrak Iztuetak idatzitako olerkien bilduma egin zuenean, lagunartekoen artean sailkatu zuen “Au da farregarria” izenekoa, zeinetan Juan Inazio Iztuetak desafio egiten dion Uztegiko harginari, elkarrekin bertso erronka izan dezaten. Honela zioen Iztuetak:\nba daukak fantasia\nhogei ta launa urtez\niri koplak ematen\nzer tripako miña!\nnai dukan adiña.\ntzen aiz, argiña.\nerorrek paratu dek\nauxen dek tildea!\nJaunak eman grazia\nEzal duk irea;\nnai uke nonbrea\nnik baño obea;\ngraduren bat falta 'duk\nik (or) ordea.\nNor ote zen Fernando Amezketarrekin eta Juan Inazio Iztuetarekin parean bertsotan ari zitekeen Uztegiko hargina? Ba ote zuen Francisco Goya, jatorri zeraindarra zuen haren aurreko harginekin zerikusirik? Edo ba ote zuen Francisco Goyak Araitz bailarako sorginen aditzerik akelarreak marrazten zituenean?\nIraganari buruzko galderak egitea kasualitate bila ibiltzea dela iritziko dio hainbatek. Iraganaren bidea egitea, ordea, Unio bila ibiltzea da, Aralarko paisaian gizakien irudiak berreskuratzea. Iraganari begiratzea oraingo Aralarri begiratzeko lentea lurruntzeko bidea da, finean, argazkiok errebelatu ahal izateko, begiradak behar duen negatiboa.


Azken urteotako joera aldatu eta gosea pairatzen dutenen kopurua igo egin da | atzerria | GAUR8\nAzken urteotako joera aldatu eta gosea pairatzen dutenen kopurua igo egin da\nGaur egun eskura ditugun teknologia eta aberastasunak kontuan hartuta gosete kopuruak gora egitea guztiz lotsagarria dela uste dute arazoaren aurka diharduten Nazio Batuetako erakundeek. Iaz, azken hamabi urteotan lehen aldiz, gora egin du gosea pairatzen dutenen kopuruak, klima aldaketa eta gatazkak tarteko.\nHamabi urtez jarraian, 2003tik 2015era bitartean, munduan gosea sufritzen zutenen kopuruak behera egin zuen. Joera hori ikusita, nazioarteak anbizio handiko helburu bat jarri zuen: 2030erako gosea mundu osoan bukatutzat ematea.\nAurreikuspenak baikorrak ziren. Amerikan uzta apartak jasotzen ari ziren urtez urte eta Afrikan bertan ere hobekuntza nabarmena zen nekazaritza ekoizpenetan. Iaz, baina, atzerapauso nabarmena eman zen. Hala, 2003tik lehen aldiz, aurreko urtean baino jende gehiago da gose munduan uneotan. Dagoeneko 815 milioi pertsona dira egoera horretan daudenak.\nEgoera ikusita, elikaduraz arduratzen diren Nazio Batuetako erakundeek alarma piztu dute elikadura-segurtasunari eta nutrizioari buruzko azken estatistikok aurkezterakoan. 2016an, aurreko urtean baino 38 milioi pertsona gehiagok jasaten zuten gosea; pentsa, 2012ko kopurura itzuli gara jada. Dagoeneko ehun pertsonatik 11 daude gose munduan.\nKlima aldaketa eta gatazkak dira atzerapauso horren arrazoi nagusiak. Eta herri batzuetan, gainera, bien erasoa jasan dute: lehorte edo uholdeek gerraren eragina handitu dute.\nGosete larria lau herrialdetan\nHala gertatu da, batez ere, Afrikan eta Asiako hainbat herrialdetan. «Azken 25 urteotan herri gehienek gosea gutxitzeko aurrerapauso nabarmenak eman badituzte ere, lorpenok eten egin dira edo atzerapausoak eman dira gatazkak pairatzen dituzten eskualde gehienetan», jasotzen du Nazio Batuetako erakundeek egindako txostenak. Horren erakusle, Asian 520 milioi pertsona dira behar bezala elikatzeko elikagai nahikorik ez dutenak; Afrikan, 243 milioi, eta, Latinoamerikan eta Kariben, 42,5 miloi inguru.\nNazio Batuen Elikadura eta Nekazaritza Erakunderen arabera, gosea sufritzen dutenen bi heren gatazka guneetan bizi dira. Lau herrialdetan egoera bereziki larria da. Hego Sudanen gosete egoera sortu da eta antzeko egoeran daude Yemen, Somalia eta Nigeriako ipar-mendebaldea ere.\n«Elikadura segurtasun ezak gora egin du munduan eta, egun ditugun teknologia eta aberastasunak kontuan hartuta, lotsagarria da», salatu du David Beasley Munduko Elikagai Programako zuzendariak. «Ezin ditugu alarmak albo batera utzi. Ez dugu 2030erako gosete eta elikadura gabezia era guztiekin bukatuko elikadura-segurtasuna urratzen duten faktore guztiei heldu gabe. Gizarte baketsu eta inklusiboak bermatzea ezinbestekoa da helburu hori lortzeko», adierazi dute Nazio Batuetako erakundeek. Elikadura eta Nekazaritza Erakundearekin batera, Nekazaritza Garapenerako Nazioarteko Funtsak, Osasunerako Mundu Erakundeak, Munduko Elikadura Programak eta Unicefek aurkeztu dute iazko egoerari buruzko txostena.\n155 miloi haur elikatu gabe\nTxostenean jasotzen denez, haurren desnutrizio kronikoak behera egin du munduan 2005 eta 2016 bitartean, %29,5etik %22,9ra. Baina oraindik 155 milioi haurrek jasaten dute. Eta bost urte baino gutxiagoko hamabi haurretik batek desnutrizio larria bizi du, 52 milioi haurrek alegia.\nEmakumearen egoera ere aztertzen du txostenak. Ugaltzeko adinean diren munduko emakumeen herenak anemia du eta horrek haur askoren osasuna eta nutrizioa arriskuan jartzen ditu.\nErrefuxiatu eta desplazatuen kopurua ere nabarmen igo da gatazken ondorioz, pertsonok arrisku bizian jarriz. 2007 eta 2015 bitartean desplazatu kopurua bikoiztu egin zen, eta, iaz, 64 milioi lagunek euren etxeetatik ihes egin behar zuten gerren ondorioz.\n«Gaur egun bederatzi herrialdetan biztanleen %10etik gorak egin behar izan du ihes. Somalian eta Hego Sudanen %20 baino gehiago dira, eta, Sirian, %60tik gora», salatzen du txostenak. Baina indarkeria horren gogor jasaten ez duten herri batzuetan ere igo da goseteak kaltetutakoen kopurua, “El Niño” fenomeno klimatikoak eragindako lehorteen eta uholdeen ondorioz batik bat.\nEgoera ekonomikoaren eragina\nHala ere, Nazio Batuetako erakundeak baikor agertu dira. «Munduan gosea jasaten duten pertsonen kopuruak gora egitea eragin duten arrazoiak gatazken areagotzea, klima aldaketa eta ekonomiaren beherakada izan dira. Baikorrak izateko arrazoiak ditugu. Sudanen gatazka egora ez da uneotan hain larria eta Sirian ere garapen positiboa ikusi dugu. Berreskurapen ekonomikoa dugu beste albiste ona, batez ere Latinoamerikan», adierazi du Jose Graziano da Silva Nazio Batuen Elikadura eta Nekazaritza Erakundeko zuzendari nagusiak.\n«Karibeko urakanek eta Afrika mendebaldeko uholdeek nekazaritza ekoizpena murriztu dezakete, baina elikagai ekoizpenaren joera orokorra positiboa da. Hainbat herritan zereal ekoizpenean errekorrak lortu dira», nabarmendu du Da Silvak. Aurten munduko zereal ekoizpena inoiz baino handiagoa izatea espero da, 2.611 tonara iritsiz. Argentinan eta Brasilen izan diren aurrerapenek eragin dute hazkundea, baita Afrikako hegoaldeko arto uztek eta Afrikako iparraldeko gari uztek ere, iaz “El Niño” fenomenoaren erasoa jasan zutenak.\nErrekorrak errekor, hala ere, herritar ugariren egoera latza da oso. Pentsa, 2014an gosea pairatzen zuten herritarrak %6,3 baziren Latinoamerikan, iaz %6,6 ziren, guztira 42,5 milioi pertsona.\nHego Amerika izan da egoera gehien okertu den tokia. Kostas Stamulis Elikadura eta Nekazaritza Erakundeko zuzendariordearen arabera, arazoa ez datza gatazketan edota ezbehar naturaletan, ekonomiaren geldotzean baizik. Bere iritziz, oinarrizko produktuen prezioak jaitsi direnez, esportazioen bidez estatu batzuek lortzen zituzten diru-sarrerek behera egin dute, eta, ondorioz, elikagaiak eskuratzeko euren ahalmena gutxitu egin da. Beraz, elikagai gutxiago zituzten eskura Hego Amerikan; atzerriko herriekiko menpekotasunaren adibide argia. «Esportaziotik diru-sarrera gutxiago eskuratu ostean, gobernuek ez dute gizarte babeseko sareak hornitzerik izan, lehen egiten zuten moduan», azaldu du Stamouliusek.\nHaitiko egoerak kezka bizia sortzen du, goseteak gogor kolpatu baitu herrialdea. Azken hiru urteotan, herritarren %46,8k pairatu du gosea.\nMalnutrizioak bestelako aurpegiak ere baditu. Hazkunde ekonomikoko garai baten ondoren, adibidez, txiroenek kalitate txarreko elikagai eta dieten alde egiten dute, eta, ondorioz, gehiegizko pisua eta osasun arazoak areagotu egiten dira. Iaz, mundu osoan bost urtetik beherako 41 milioi haurrek gehiegizko pisua zuten.\nBaina ekonomiaren hazkundeak ere ez du beti gosea desagerraraztea edo jaistea bermatzen. «Hazkunde ekonomikoa ez da gosearen aurkako bermea», onartu du Gilber Houngbo Nekazaritza Garapenerako Nazioarteko Funtseko presidenteak. Gosea sortzen duten baldintzen aurrean prestatzeko eta gosearekin bukatzeko politika eta ekintza globalekin bat egiteko dei irmoa egin du: «Gosearen aurka borrokatu nahi badugu, landa inguruetan epe luzerako planekin konpromisoa hartu behar dugu».\nGosearen Kontrako Ekintza erakundeak salatzen duenez, gosea ez da bakarrik gatazken ondorioa; sarri, gerra-arma bat ere bada. «Milaka lagunek ihes egiten dute indarkeriatik, babes bila. Ur eta elikagairik gabe, atzean uzten dituzte oinarrizko baliabide guzti-guztiak. Askotan, egoera horretan, bizirauteko behar duten laguntza ere ezin dute eskuratu. Izan ere, hori oztopatzea gerra-taktika bilakatzen da», salatu du gogor gobernuz kanpoko erakundeak.\nAldi berean, goseak eta elikadura-segurtasun ezak tentsioak eta gatazkak sortu, areagotu eta usteltzea ekartzen dute.\n«Azken 25 urteotan herrialde gehienek gosea gutxitzeko aurrerapausoak eman badituzte ere, lorpenok eten egin dira edo atzerapausoak eman dira gatazkak dauden eskualdeetan»\nEgoera bereziki larria da lau herrialdetan. Hego Sudanen gosete egoera sortu da eta antzeko egoeran daude Yemen, Somalia eta Nigeriako ipar-mendebaldea ere


"Tres mentiras" | Ana Murugarrenek Nora Novas aktorea zuzendu du\nEstreinaldia, irailraren 12an\nAna Murugarrenek Nora Novas aktorea zuzendu du 'Tres mentiras' filmean\n“Thriller” sozialak ume lapurtuen arazoa jorratzen du, 70eko hamarkadako Bilbon girotuta. Nora Navas (“Pa Negre”…) eta Mikel Losada dira aktore nagusiak.\n''Tres mentiras'', ume lapurtuei buruzko pelikula\nAna Murugarren nafar zinemagileak zuzendari gisa egindako lehen film luzearen aurrestreinaldia egin du gaur Bilbon. “Tres mentiras” thriller sozialak frankismoko ume lapurtuen gaian sakondu nahi du.\nBilbon 70eko hamarkadan, frankismoan, gertatutako istorio batean oinarrituta dago filma, eta emakumeen aurkako erasoak ditu hizpide, batik bat emakume ezkongabeek Elizaren aldetik jasotzen zituzten eskubide urraketak.\n24 aktoreko lantaldeak Nora Navas 2010ean emakumezko aktore onenaren Goya sariaren irabazlea (“Pa negre”) eta Mikel Losada ditu buru. Haien ondoan, Lander Otaola, Carmen San Esteban eta Xavi Boada daude, besteak beste.\nPelikulak Violeta (Nora Navas) du ardatz, hainbat ume non dauden ikertzen duen emakumea. 70eko hamarkadan, Franco agintean zegoela, ehunka emakume umeduni haurrak kendu zizkieten, indarrez, gero beste familia batzuei saldu edo emateko.\n“Tres mentiras” Ana Murugarrenek egin duen fikziozko lehen film luzea da. Aurretik Enrique Urbizu, Alex de la Iglesia eta Pablo Berger zuzendariekin lan egin du nafarrak, muntatzaile gisa.\nPelikula irailaren 12an estreinatuko dute zinemetan.


Martxoak 21, Arraza Bereizkeriaren kontrako Nazioarteko Eguna — Eibarko Udala\nMartxoak 21, Arraza Bereizkeriaren kontrako Nazioarteko Eguna\nUdal ordezkaritza duten alderdi politiko guztiak batzen dituen Eibarko udaleko Bozeramaileen Batzarrak, aho batez onartu du hurrengo Aldarrikapen instituzionala\nEIBAR, KULTURA ARTEKO HIRI.\nGiza Eskubideen Aldarrikapen Unibertsalak dio gizon-emakume guztiak jaiotzen direla aske, duintasun eta eskubide berberekin; eta gizaki orori dagozkiola aldarrikatutako eskubideak eta askatasunak; ez dela inor bereziko arraza, larru-kolorea, sorterria edo gizarteko jatorriagatik eta ez zaiola begiratuko pertsona zein lurralde edo lurraldetakoa den. Oinarrizko eskubideak sustatzea; bereizkeriarik ez izatea eta pertsona guztiek aukera berdinak izatea: horiexek dira beste lurralde batzuetatik datozen pertsonak hartzen dituzten sozietateen gizarte-kohesioaren eta bizikidetzaren funtsezko giltzarriak. Horrelakoxea dugu Eibar ere: herri-hartzaile.\nBeste lurralde batzuetatik datozen pertsonak eskubideak eta betebeharrak dituzten hiritarrak dira. Aske izateko eskubidea; tratu berdina izatekoa; aukeratzeko eskubidea; adieraztekoa; osasun-laguntza eta gizarte-laguntza jasotzeko eskubideak. Gure hiriaren zati dira eta zati aktiboa gainera. Eskubide horiek errespetatuta, euskal gizartearen eta haren administrazioen erronka elkar bizitza antolatzean datza, eta hortaz, eginbeharrak onartzean, elkar ezagutza sustatzean, pertsona guztien artean komunitate egitea lor dadin. Zeregin hori erakundeei dagokie, baina baita gizarte osoari ere: norbanakoak, familia, eskola, gizarte-zerbitzuak, osasun eremua, lan-arloa, kulturarena eta politikarena. Denena da eginbeharra.\nEibar, gure hiria, beste hainbat eta hainbat herri bezala, denboran zehar izan diren migrazio-mugimendu guztien emaitza dugu. Eibartarrok 66 estatu desberdinetan jaiotakoak gara. Gure herriko biztanleetatik % 7 atzerritarra da eta % 27 EHAEtik kanpo jaiotakoa. Hemen errotu dira bizilagun horiek, udalerriari sekulako kultura-aniztasun aberatsa eman diotenak; gune publikoetan eta herriaren eremu ekonomikoan, sozialean eta kulturalean agertzen den aberastasuna. Gune eta esparru horietan guztietan sortzen dira hartu eman berriak, kulturen arteko ukimenez aberastuak; baita eremu pribatuan ere.\nErronka zirraragarria da immigrazioa etorkinak hartzen dituzten gizarteendako eta erakunde publikoendako. Denoi dagokigu lan egitea gizarte sarrarazle bat taxutzeko; hiritar guztiak, bai bertakoak, bai atzerritarrak, nondik datozen begiratzeke, berdintasunez, bere magalean hartuko dituena.\nEsandakoak aintzat hartuta, Eibarko Udalak,\n- Aitortzen du jatorri- eta kultura-aniztasuna, migrazio- eta bertakotze-prozesuen ondorio den hori, Eibarrek oso berezkoa duen ezaugarria dela eta horren garrantzia nabarmendu nahi du hiritarren aurrean.\n- Konprometitzen da udalaren lana berdintasunaren eta bereizkeria-ezaren printzipioetan garatzen segitzera, kulturen arteko elkar bizitzaren eta gizarte-kohesioaren izenean.\n- Baieztatzen du prozesu hau dinamikoa dela, norabide bikoa; eta udalerrian bizi diren guztiak, bertakoak eta atzerritako immigranteak, elkar ezagutzea eta elkarrekin moldatzea eskatzen du; baita administrazio publiko guztiak egokitzea eta esku hartzea ere.\n- Lotzen da burutuko dituen politiketan eta ekintzetan atzerritarren premia espezifiko horiek kontuan hartzera eta, kultura desberdineko eta hainbat jatorritako pertsonen arteko elkarreragin positiboa, ekintza komunitarioak bultza dezan sustatzera.\n- Sustatuko du beste lurralde batzuetatik datozen pertsonen parte hartze aktiboa udal bizitzan, batik bat, alderdi ekonomikoetan, sozialetan eta kulturaletan.\n- Ahalegin berezia egingo du pertsonen kontrako bereizkeria-egoerak salatzen eta egoeroi aurrea hartzen haien sexua, nazionalitatea, jatorri etnikoa edo kulturala, sexu-orientazioa, ezintasuna edo sinesmena dela-eta.\nHorregatik, Eibarko udalbatza osoak adierazten duguna da, irmoa dela gure konpromisoa, lanean jarraitu eta pertsona guztien benetako berdintasuna lortzeko; eta herritarrei dei egiten diegu eta gonbidatu, urte osoan zehar, hiritarrak gizarteratzeko, elkar ezagutzeko eta kultura desberdinen arteko elkarbizitza sendotzeko udalak antolatzen dituen ekimen guztietan parte hartzera.